“Dzɔ wò dzi ŋu wu nuwo katã, elabena eya me agbe tsona.”—LODODOWO 4:23.\n1, 2. Nukatae wòhiã be míadzɔ míaƒe dzi ŋu?\nŊUTSU tsitsi aɖe si le Carib-ƒukpo aɖe dzi do tso eƒe bebeƒe esi ahom sesẽ aɖe tu vɔ. Esi wònɔ ŋku lém ɖe nusiwo gblẽ ƒo xlãe ŋu la, ekpɔe be ati gã aɖe si nɔ eƒe aƒe ƒe agbo nu la megali o. Ebia eɖokui se be, ‘Aleke wɔ ati gã la mu evɔ ati sue siwo le nutoa me ya tsi anyi?’ Ŋkuléle ɖe ati si mu ƒe takpoa ŋu ɖo biabiaa ŋu. Ati si nɔ dzedzem abe ɖe mate ŋu amu o ene la nyunyɔ le etome, eye ɖeko ahom la klo nu le alesi wònyunyɔe la dzi.\n2 Nublanuinya ka gbegbee nye si wònyena ne nyateƒe tadeagula si dze abe ɖe wòli ke sesĩe le Kristotɔwo ƒe agbenɔnɔ me ene na ta le xɔse ƒe dodokpɔ me? Biblia gblɔe wòsɔ be “ame ƒe dzimesusu enye vɔ̃ tso ɖevime ke.” (Mose I, 8:21) Esia fia be ne amesi si dzi nyui le gɔ̃ hã mele ŋudzɔ ɣeawokatãɣi o la, woate ŋu ablee wòawɔ nu gbegblẽ. Esi nugbegblẽwɔwɔ megbea amegbetɔ madeblibo aɖeke ƒe dzi me ɖoɖo o ta la, ehiã be míatsɔ aɖaŋuɖoɖo sia ŋkubiãnyae be: “Dzɔ wò dzi ŋu wu nuwo katã, elabena eya me agbe tsona.” (Lododowo 4:23) Eyata aleke míadzɔ míaƒe kpɔɖeŋudzi ŋui?\nEdodokpɔ Edziedzi—Ele Vevie\n3, 4. (a) Nya kawoe woate ŋu abia tso dzi ŋutɔŋutɔ ŋu? (b) Nukae akpe ɖe mía ŋu míadzro míaƒe kpɔɖeŋudzia me?\n3 Ne èyi ɖe atikewɔla gbɔ be wòado ye akpɔ la, ɖewohĩ ado wò dzi akpɔ. Ðe wò ameti bliboa ƒe lãmesẽmenɔnɔ, tsɔ kpe ɖe wò dzi ŋu, fia be nunyiame si sɔ sua wòa? Wò ʋu le sisim nyuiea? Ðe wò dzi le dɔ wɔm nyuie eye ŋusẽ le eŋua? Èdea kame alesi dzea? Ðe nu tea wò dzi ŋu madzemadzea?\n4 Ne ehiã be woanɔ dzi ŋutɔŋutɔ dom kpɔ edziedzi la, ke wò kpɔɖeŋudzi ya ɖe? Yehowa donɛ kpɔna. (Kronika I, 29:17) Nenema ke wòle be míadoe akpɔ. To mɔ ka nu? To nyabiabia siawo ƒomevi biabia me be: Ðe nye dzi kpɔa gbɔgbɔmenuɖuɖu si sɔ to ɖokuisinusɔsrɔ̃ kple kpekpewo dede edziedzi mea? (Psalmo 1:1, 2; Hebritɔwo 10:24, 25) Ðe Yehowa ƒe gbedasia le dzi me nam abe “dzobibi nue wotu nu ɖo ɖe nye ƒuwo me” ene heʋãam be makpɔ gome le Fiaɖuƒegbeƒãɖeɖe kple nusrɔ̃lawo wɔwɔ dɔa mea? (Yeremya 20:9; Mateo 28:19, 20; Romatɔwo 1:15, 16) Ðe wòʋãam be maʋli vevie be makpɔ gome le ɣeyiɣiawo katã ƒe subɔsubɔdɔa ƒe akpa aɖe me ne mate ŋuia? (Luka 13:24) Nukawo ŋue meɖea mɔ le wokpɔa ŋusẽ ɖe nye kpɔɖeŋudzia dzi? Ðe medea ha kple amesiwo ƒe dzi wɔ ɖeka kple tadedeagu vavãa? (Lododowo 13:20; Korintotɔwo I, 15:33) Mina míakpɔ gbɔdzɔgbɔdzɔwo adze sii kaba ahaɖe afɔ siwo aɖɔ wo ɖo la enumake.\n5. Tameɖoɖo nyui ka gbɔe xɔse ƒe dodokpɔwo ate ŋu akpɔ?\n5 Míetoa xɔse ƒe dodokpɔwo me zi geɖe. Woʋua mɔnukpɔkpɔwo na mí be míadze si míaƒe dzi ƒe nɔnɔme. Mose gblɔ na Israel-vi siwo wòsusɔ vie woage ɖe Ŋugbedodonyigbaa dzi be: “Yehowa, wò Mawu, kplɔ wò [to gbeadzi] ƒe blane sɔŋ, bena yeabɔbɔ wò ɖe anyi, ne yeado wò akpɔ, bena yeanya nusi le wò dzime, be awɔ eƒe seawo dzi loo, alo màwɔ wo dzi o.” (Mose V, 8:2) Ne míedze ŋgɔ nɔnɔme alo tetekpɔ siwo míenɔ mɔ kpɔm na o la, ɖe seselelãme alo dzodzro, siwo ɖoa mía me alo alesi míewɔa nui mewɔa nuku na mí oa? Dodokpɔ siwo ŋu Yehowa ɖea mɔ ɖo ate ŋu ana míanya míaƒe gbɔdzɔgbɔdzɔwo godoo eye wòaʋu mɔ na mí be míawɔ asitɔtrɔ. (Yakobo 1:2-4) Negadzɔ gbeɖe be míado kpo ŋugbledede gbedodoɖatɔe le alesi míewɔa nui le tetekpɔwo me ŋu o!\nNukae Míaƒe Nyagbɔgblɔwo Ðena Fiana?\n6. Nukae nya siwo ŋu míeɖoa dze tsoe ate ŋu aɖe afia le míaƒe dzi ŋu?\n6 Aleke míawɔ anya nusi le míaƒe dzi me? Yesu gblɔ be: “Ame nyui la ɖea nu nyui doa go tsoa eƒe dzi ƒe nu nyui dzraɖoƒe; eye ame vɔ̃ɖi la ɖea nu vɔ̃ɖi doa go tsoa eƒe nu vɔ̃ɖi dzraɖoƒe; elabena nya, si ke wu dzi la, eyae nu gblɔna.” (Luka 6:45) Nusiwo ŋu míeƒoa nu tsoe zi geɖe ɖea nusi ŋu míaƒe dzi ku ɖo fiana. Ðe míeƒoa nu tsoa ŋutilãmenuwo kple xexeme nudzedzinamewo ŋua? Alo ɖe míaƒe dzeɖoɖowo kuna ɖe gbɔgbɔmenuwo kple teokrasi taɖodzinuwo ŋu enuenua? Le esi teƒe be míanɔ boblo dom ame bubuwo ƒe vodadawo la, ɖe míete ŋu tsyɔa nu wo dzi bɔbɔea? (Lododowo 10:11, 12) Ðe míeƒoa nu kpaŋkpaŋ tso amewo kple nusiwo me tom wole ŋu gake míeƒoa nu boo tso gɔmeɖosewo kple agbenyuinɔnɔ ŋu oa? Ðe esia ate ŋu afia be míele ŋku kem ɖe ame bubuwo ƒe nya me madzemadzeea?—Petro I, 4:15.\n7. Míaƒe dzi ŋu dzɔdzɔ ŋuti nufiame kae míesrɔ̃ tso Yosef nɔviŋutsu ewoawo ƒe ŋutinya me?\n7 Bu nusi dzɔ le ƒome gã aɖe me ŋu kpɔ. Yakob viŋutsu tsitsi ewo “megaƒoa nu” na wo nɔvi suetɔ, Yosef, “nyuie o.” Nukatae? Wonɔ ŋu ʋãm le esi wònye wo fofo ƒe lɔlɔ̃vi ta. Emegbe esi Mawu na Yosef ku drɔ̃e, si ɖo kpe edzi be Yehowa kpɔ ŋudzedze ɖe eŋu la, “wogalé fui ɖe edzi” wu. (Mose I, 37:4, 5, 11) Wotsɔ ŋutasesẽ dzra wo nɔvia de kluvinyenye me. Emegbe esi wote kpɔ be yewoatsyɔ nu yewoƒe nugbegblẽwɔwɔa dzi la, woble wo fofo wòbu be lã wɔadã aɖe wu Yosef. Yosef nɔviŋutsu ewo mete ŋu dzɔ woƒe dzi ŋu le ɣeyiɣi ma me o. Ne míekpɔa vodada le ame ŋu kabakaba la, ɖe ema anye dzesi be ŋukeklẽ alo ŋuʋaʋã le míaƒe dzi mea? Ehiã be míanɔ ŋudzɔ be míakpɔ míaƒe nuƒoƒo dzi eye míawɔ kaba aɖe dzodzro manyomanyowo ɖa.\n8. Nukae akpe ɖe mía ŋu be míadzro míaƒe dzi me akpɔ ne míeda alakpa?\n8 Togbɔ be ‘Mawu mate ŋu aka aʋatso o’ hã la, amegbetɔ madeblibowo ya daa alakpa bɔbɔe. (Hebritɔwo 6:18) Hakpala la fa konyi be: “Amegbetɔwo katã nye alakpadalawo.” (Psalmo 116:11) Apostolo Petro gɔ̃ hã gbe nu le Yesu gbɔ alakpatɔe zi etɔ̃. (Mateo 26:69-75) Edze ƒã be ele be míadze agbagba aƒo asa na alakpadada, elabena Yehowa lé fu “aʋatsoɖe.” (Lododowo 6:16-19) Ne edzɔ be míeda alakpa kpɔ la, anyo be míakpɔ ɖa be nuka gbɔe wòtso hã. Amegbetɔ vɔvɔ̃ gbɔe wòtsoa? Vɔvɔ̃ na tohehe taea? Ðewohĩ be ŋu nagakpe mí o alo ɖokuitɔdidi gbɔe kuxia tsoa? Nuka ke gbɔe wòtso o, aleke gbegbe wòasɔe nye si be míade ŋugble le nyaa ŋu, atsɔ ɖokuibɔbɔ axɔ míaƒe vodadaa, ahaɖe kuku na Yehowa be wòatsɔe ake mí eye abiae be wòakpe ɖe mía ŋu míaɖu gbɔdzɔgbɔdzɔa dzi! “Hamemegãwo” anye amesiwo sɔ wu be woana kpekpeɖeŋua.—Yakobo 5:14.\n9. Nukae míaƒe gbedodoɖawo ate ŋu aɖe afia le míaƒe dzi ŋu?\n9 Esi Yehowa nɔ Fia Salomo ƒe biabia be wòana sidzedze kple nunya ye ŋu ɖom la, egblɔ be: “Esi nusia le dzi me na wò, eye mèbia ho kple kesinɔnu, bubu . . . o [la], metsɔ nunya kple sidzedze na wò, eye matsɔ ho kple kesinɔnu kpakple bubu, . . . akpe ɖe eŋu na wò.” (Kronika II, 1:11, 12) Yehowa nya nusi nɔ dzi me na Salomo to nusi wòbia kple esi mebia o me. Nukae nya siwo míegblɔna na Mawu ɖena fiana tso míaƒe dzi ŋu? Ðe míaƒe gbedodoɖawo ɖenɛ fiana be míetsia dzi ɖe sidzedze, nunya, kple nugɔmesese ŋua? (Lododowo 2:1-6; Mateo 5:3) Ðe míetsia dzi ɖe Fiaɖuƒea ƒe nuwo ŋua? (Mateo 6:9, 10) Ne míaƒe gbedodoɖawo va zu gotagome nuwɔna kple kɔnu aɖe ko la, esia ate ŋu anye dzesi be ehiã be míagbɔ dzi ɖi ade ŋugble le Yehowa ƒe nuwɔwɔwo ŋu. (Psalmo 103:2) Ele be Kristotɔwo katã nanɔ ŋudzɔ ate ŋu anya nusi woƒe gbedodoɖawo ɖena fiana.\nNya Kae Míaƒe Nuwɔnawo Gblɔna?\n10, 11. (a) Afikae ahasiwɔwɔ kple matrewɔwɔ dzea egɔme tsonɛ? (b) Nukae akpe ɖe mía ŋu be ‘míagawɔ ahasi le dzi me o’?\n10 Wogblɔna be ame ƒe nuwɔna wɔa dɔ wu eƒe numenya. Le nyateƒe me la, míaƒe nuwɔnawo ƒoa nu gbogbo aɖe tso amesi ƒomevi míenye le ememe ŋu. Le kpɔɖeŋu me, le agbenyuinɔnɔ ƒe nyawo me la, dzia ŋu dzɔdzɔ bia nu geɖe wu asaƒoƒo na matrewɔwɔ alo ahasiwɔwɔ dzro ko. Yesu gblɔ le eƒe Todzimawunya me be: “Amesiame, si ke kpɔ nyɔnu aɖe wòdzroe la, ewɔ ahasi kplii xoxo le eƒe dzi me.” (Mateo 5:28) Aleke míate ŋu aƒo asa na ahasiwɔwɔ le míaƒe dzi me gɔ̃ hãe?\n11 Blemafofo Hiob nuteƒewɔla la ɖo kpɔɖeŋu ɖi na Kristotɔ ŋutsu kple nyɔnu srɔ̃tɔwo. Ðikeke mele eme o be Hiob wɔ nu kple ɖetugbiwo hekpe ɖe wo ŋu tufafatɔe ne wohiã kpekpeɖeŋu gɔ̃ hã abe alesi wòwɔna na amesiame ene. Gake meva susu me na nuteƒewɔla sia be yeaɖo gbɔdɔdɔ ƒe lɔlɔ̃ na wo kura o. Nukatae? Elabena eɖoe kplikpaa be yematsɔ gbɔdɔdɔ ƒe dzodzro vɔ̃ anɔ nyɔnuwo kpɔmee o. Egblɔ be: “Mebla nu kple nye ŋku, eye aleke lawɔ malé ŋku ɖe ɖetugbi ŋu?” (Hiob 31:1) Mina míawo hã míabla nu ma tɔgbe kple míaƒe ŋku ahadzɔ míaƒe dzi ŋu.\n12. Aleke nàzã Luka 10:16 me nyawo le wò dzi ŋu dzɔdzɔ mee?\n12 Mawu ƒe Vi la gblɔ be: “Amesi wɔa nuteƒe le nu suetɔ ke me la, enyea nuteƒewɔla le nu geɖewo hã me, eye amesi wɔa nu madzɔmadzɔ le nu suetɔ ke me la, enyea nu madzɔmadzɔ wɔla le nu geɖewo hã me.” (Luka 16:10) Ẽ, ehiã be míalé ŋku ɖe míaƒe agbenɔnɔ ŋu le gbesiagbegbenɔnɔ me nuwɔna suewo me kple esiwo míewɔna le ɣaɣlaƒe le míaƒe aƒeme gɔ̃ hã ŋu. (Psalmo 101:2) Ne míele míaƒe aƒeme, le television kpɔm, alo le Internet dzi nuwo me tsam la, ɖe míekpɔa egbɔ be míawɔ ɖe Ŋɔŋlɔawo ƒe aɖaŋuɖoɖo si gblɔ be: “Ke ahasiwɔwɔ kple makɔmakɔnyenye katã alo ŋukeklẽ la womagayɔ eŋkɔ gɔ̃ hã le mia dome o, abe alesi wòdze ame kɔkɔewo ene, kple ŋukpenanu kple yakanyagbɔgblɔwo kple atsaƒoƒo, siwo medze o” la dzia? (Efesotɔwo 5:3, 4) Ke ŋutasesẽnuwɔna siwo woɖena le television alo video dzi fefewo me ya ɖe? Hakpala la gblɔ be: “Yehowa doa ame dzɔdzɔe kpɔna, ke eƒe luʋɔ léa fu ame vɔ̃ɖi kple amesi lɔ̃a ŋutasẽnuwɔwɔ.”—Psalmo 11:5.\n13. Ne míele ŋugble dem le nusi dona tsoa míaƒe dzi me ŋu la, aleke wòle be míaɖɔ ŋu ɖoe?\n13 Yeremya xlɔ̃ nu be: “Ame ƒe dzi la, alakpatɔ wònye wu nuwo katã, nu gbegblẽ wònye.” (Yeremya 17:9) Dzi ƒe alakpatɔnyenye adze ne míele míaƒe vodadawo nu ɖem, ne míebu gbɔdzɔgbɔdzɔwo nu tsɛe, ne míetsyɔ nu míaƒe gbɔdzɔgbɔdzɔ gãwo dzi, alo ne míeɖe ami ɖe nusiwo míete ŋu wɔ ŋu. Nɔnɔme eve hã te ŋu nɔa dzi gbegblẽa si—agblɔ numevivinyawo ahawɔ nu bubu kura. (Psalmo 12:3; Lododowo 23:7) Aleke gbegbe wòle vevie enye si be míatsɔ anukwareɖiɖi adzro nusi dona tsoa míaƒe dzi mee!\nÐe Míaƒe Ŋku Dzi Dzaa?\n14, 15. (a) Nukae nye ŋku si “dzi dza”? (b) Aleke nana be míaƒe ŋku dzi nadza akpe ɖe mía ŋu be míadzɔ dzia ŋui?\n14 Yesu gblɔ be: “Ame blibo la ƒe akaɖi enye ŋku.” Egblɔ kpee be: “Ne wò ŋku dzi dza la, wò ame blibo la katã me lakɔ.” (Mateo 6:22) Ŋku si dzi dza la nɔa taɖodzinu, alo tameɖoɖo, ɖeka dzi eye metena ɖa le eŋu alo nu bubu kpɔkpɔ henɛ o. Le nyateƒe me la, ele be míaƒe ŋku nanɔ ‘mawufiaɖuƒe la kple Mawu ƒe dzɔdzɔenyenye didi’ ŋu. (Mateo 6:33) Ne míaƒe ŋku dzi medza o la, nukae ate ŋu adzɔ ɖe míaƒe kpɔɖeŋudzia dzi?\n15 Bu dɔwɔɖui ƒe nya ŋu kpɔ. Míaƒe ƒome ƒe nuhiahiãwo gbɔ kpɔkpɔ nye nusi wodi tso Kristotɔ si. (Timoteo I, 5:8) Ke ne nuɖuɖu, nudodo, aƒe, kple nu bubu siwo le tsia dzi ƒe dzodzroe nye nusi hea mí ya ɖe? Ðe ema maɖe aboyo míaƒe dzi kple susu, ana be míatsɔ dzi afã anɔ subɔsubɔmee oa? (Psalmo 119:113; Romatɔwo 16:18) Nukatae wòle be míatsi dzi ɖe ŋutilãmenuwo gbɔ kpɔkpɔ ŋu ale gbegbe be ƒomea, dɔwɔɖui, kple ŋutilãmenuwo koe ava nɔ vevie na mí wu le agbe me? Ðo ŋku aɖaŋuɖoɖo sia si tso gbɔgbɔ me dzi be: “Mikpɔ mia ɖokui dzi nyuie, bena nutsuɖuɖu kple ahamumu kple dzimaɖitsitsi ɖe nuɖuɖu ŋu nagate miaƒe dzi ɖe to o, eye ŋkeke ma nagalili mi abe mɔ̃ ene o; elabena adze amesiwo katã nɔ anyigba blibo la ƒe ŋku me la dzi.”—Luka 21:34, 35.\n16. Aɖaŋu kae Yesu ɖo le ŋku ŋu, eye nukatae?\n16 Ŋku nye kadodomɔnu vevi aɖe si le susu kple dzi la dome. Nusi ŋku kpɔna vevie ate ŋu akpɔ ŋusẽ ɖe míaƒe tamesusu, seselelãmewo, kple nuwɔnawo dzi vevie. Le kpɔɖeŋunyagbɔgblɔ me la, Yesu ƒo nu tso ŋusẽ si le nukpɔkpɔ ƒe amehehe ŋu hegblɔ be: “Ke ne wò nuɖusi ŋku ɖia nuwò la, hoe le eme, eye natsɔe aƒu gbe, elabena enyo na wò be, wò ŋutinuwo dome ɖeka nagblẽ, wu esi woatsɔ wò ame blibo la katã aƒu gbe ɖe [Gehena ƒe dzo, NW] la me.” (Mateo 5:29) Ele be míaɖe ŋku ɖa tso numanyomanyowo kpɔkpɔ ŋu. Le kpɔɖeŋu me, mele be míaɖe mɔ nɛ be wòanɔ nusiwo ŋu wotrɔ asi le be woanyɔ seselelãme kple dzodzro gbegblẽwo ɖe ame me ŋu o.\n17. Aleke Kolosetɔwo 3:5 ŋudɔwɔwɔ akpe ɖe mía ŋu be míadzɔ dzia ŋui?\n17 Gake menye ŋku koe nye sidzenu si ko dzi míetona nyaa nusiwo le edzi yim o. Sidzenu bubuwo, abe asikakanuŋu kple nusese ene, wɔa woƒe akpa dzi, eye ehiã be míanɔ ŋudzɔ ɖe ŋutinu siwo do ƒome kpli wo hã ŋu. Apostolo Paulo xlɔ̃ nu be: “Eyata miwu mia ŋutinu, siwo le anyigba dzi; ahasiwɔwɔ, makɔmakɔnyenye, fiẽŋufiẽŋui, nudzodzro vɔ̃ kple ŋukeklẽ, si nye trɔ̃subɔsubɔ.”—Kolosetɔwo 3:5.\n18. Afɔ kawoe wòle be míaɖe ɖe tamesusu gbegblẽwo ŋu?\n18 Dzodzro gbegblẽ ate ŋu anyɔ tso míaƒe susu ƒe gogloeaƒe ke. Zi geɖe la, eŋububu nana dzodzro gbegblẽa nu sẽna ɖe edzi hekpɔa ŋusẽ ɖe dzia dzi. “Emegbe la ne nudzodzro la fɔ fu la, edzia nuvɔ̃.” (Yakobo 1:14, 15) Ame geɖe lɔ̃ ɖe edzi be mɔ sia dzie wotona hafi va dɔa ame ɖokui gbɔ. Aleke gbegbe wòle vevie enye si be míayi edzi atsɔ gbɔgbɔmenuwo anɔ míaƒe susu me demee! (Filipitɔwo 4:8) Eye ne susu gbegblẽ nyɔ ɖe susua me la, ele be míadze agbagba aɖee ɖa.\n‘Subɔ Yehowa Kple Dzi Blibo’\n19, 20. Aleke míawɔ akpɔ dzidzedze le Yehowa subɔsubɔ kple dzi blibo me?\n19 Le Fia Dawid ƒe amegãkuku me la, egblɔ na via be: “Vinye Salomo, dze si fofowò ƒe Mawu la, eye nasubɔe kple dzi blibo kpakple luʋɔ blibo, elabena Yehowa dzroa dziwo katã me kpɔna, eye wònya tamesusuwo katã!” (Kronika I, 28:9) Salomo ŋutɔ do gbe ɖa bia “dzi nyanu.” (Fiawo I, 3:9) Ke hã dɔ sesẽ aɖe kpɔ eŋkume be wòana dzia nanɔ nenema le eƒe agbemeŋkekewo katã me.\n20 Nenye be míakpɔ dzidzedze le go sia me la, menye dzi si dzea Yehowa ŋu ɖeɖekoe hiã be wòasu mía si o ele be míadzɔ eŋu hã. Be míate ŋu awɔe la, ele be Mawu ƒe ŋkuɖodzinyawo nanɔ dzi me na mí—‘le eƒe gogloeaƒe ke.’ (Lododowo 4:20-22) Ele be míatsɔe aɖo dɔe anɔ míaƒe dzi me dzrom, atsɔ gbedodoɖa anɔ ŋugble dem le nusiwo míaƒe nyagbɔgblɔ kple nuwɔna ɖena fiana ŋu. Viɖe kae anɔ ŋugbledede sia ŋu ne míedi Yehowa ƒe kpekpeɖeŋu be míaɖɔ gbɔdzɔgbɔdzɔ ɖesiaɖe si ŋu míake ɖo la ɖo o? Eye aleke gbegbe wòle vevie enye si be míanɔ ŋudzɔ ɖe nusiwo míexɔna toa míaƒe sidzenuwo mee ŋu! Le esia wɔwɔ me la, kakaɖedzi anɔ mía si be “Mawu ƒe ŋutifafa, si ƒo gɔmesesewo katã ta la, adzɔ miaƒe dziwo kple miaƒe tamesusuwo ŋu adzra wo ɖo le Kristo Yesu me.” (Filipitɔwo 4:6, 7) Ẽ, mina míaɖoe kplikpaa be míadzɔ míaƒe dzi ŋu wu nusianu si ŋu wòle be woadzɔ ahasubɔ Yehowa kple dzi blibo.\n• Nukatae wòle vevie be míadzɔ dzia ŋu?\n• Aleke nya siwo míegblɔna me dzodzro akpe ɖe mía ŋu be míadzɔ miaƒe dzi ŋui?\n• Nukatae wòle be míaƒe ŋku dzi ‘nadza’?\nZi geɖe la, nukawo ŋue míeƒoa nu le le gbeadzisubɔsubɔdɔa me, le kpekpewo me, kple le aƒeme?\nŊku si dzi dza meɖena ɖa le nu ŋu o\nƉoe Ɖe Amewo Ɖoe Ɖe Amewo Dzɔ Wò Dzi Ŋu\nw01 10/15 axa 22-26


Nya Kae Biblia Gblɔ Tso Agbe Kple Ku Ŋu?\nGBE BUBU Acholi Afrikaans Albanian Amharic Arabic Armenian Armenian (West) Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Biak Bicol Bislama Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chokwe Chol Chuukese Chuvash Cibemba Cinyanja Croatian Czech Dangme Danish Digor Drehu Dutch Efik Estonian Eŋlisi Eʋegbe Fijian Finnish Fon Franse Ga Garifuna Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hiri Motu Hmong (Ɣi) Hungarian Iban Ibanag Icelandic Igbo Iloko Indonesian Isoko Italian Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mongolian Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Navajo Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Palauan Pangasinan Papiamento (Aruba) Papiamento (Curaçao) Persian Polish Ponapean Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Runyankore Russian Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tongan Tshiluba Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Venda Vietnamese Wallisian Waray-Waray Wayuunaiki Wolaita Xhosa Yapese Yoruba Zande Zulu\nNya Si Biblia Gblɔ Tso Agbe Kple Ku Ŋu\nNuwɔwɔwo ŋutinya si le Biblia-gbalẽ si nye Mose Ƒe Agbalẽ Gbãtɔ me na míenya be Mawu gblɔ na ŋutsu gbãtɔ Adam be: “Àte ŋu aɖu abɔmetiawo katã faa. Ke sidzedze nyui kple vɔ̃ ƒe atia ya la, mègaɖu eƒe tsetse aɖeke o, elabena gbe si gbe nàɖu eƒe ɖe la, ku kee nàku.” (1 Mose 2:16, 17) Nya ma fia kpuie ko be ne ɖe Adam ɖo to Mawu la, anye ne meku o, ke boŋ ayi edzi anɔ agbe le Eden-bɔa me.\nNublanuitɔe la, le esi Adam natiae be yeaɖo to ne yeanɔ agbe tegbee teƒe la, etiae boŋ be yeaŋe aɖaba ƒu Mawu ƒe sededea dzi eye wòɖu ati si ŋu wode se ɖo, si srɔ̃a Xawa tsɔ nɛ la. (1 Mose 3:1-6) Eƒe tomaɖomaɖoa me tsonuwo gale nu gblẽm le mía ŋu kokoko. Apostolo Paulo ɖe eme ale: “To ame ɖeka dzi nu vɔ̃ va xexea me, eye to nu vɔ̃ me ku la va, ale ku la kaka ɖe amewo katã dome, esi wo katã wɔ nu vɔ̃ ŋuti.” (Romatɔwo 5:12) “Ame ɖeka” mae nye Adam. Gake nu vɔ̃ kae wòwɔ, eye nu ka tae wòhe ku vɛ?\nNu si Adam wɔ, si nye ale si wòɖoe koŋ gbe toɖoɖo Mawu alo da eƒe sea dzi la, nye nu vɔ̃. (1 Yohanes 3:4) Eye nu vɔ̃ ƒe tohehee nye ku, abe ale si Mawu gblɔe na Adam ene. Ne ɖe Adam kple vi siwo wòava dzi ayi edzi aɖo to Mawu la, anye ne nu vɔ̃ manɔ wo ŋu o eye womaku akpɔ o. Mawu mewɔ amegbetɔwo be woaku o, ke boŋ ewɔ wo be woanɔ agbe tegbee.\nÐikeke mele eme o be “ku la kaka ɖe amewo katã dome,” abe ale si Biblia gblɔe ene. Gake ɖe amegbetɔ ƒe akpa aɖe gayia edzi nɔa agbe le ku megbea? Ame geɖe gblɔna be ɛ̃ míaƒe akpa aɖe, si woyɔna be luʋɔ, mekuna o. Ke hã esia afia be Mawu da alakpa na Adam. Le mɔ ka nu? Elabe ne míaƒe akpa aɖe yia edzi nɔa agbe le teƒe bubu aɖe le ku megbea, ke efia be ku menye nu vɔ̃ ƒe tohehe abe ale si Mawu gblɔe ene o. Biblia gblɔ be: ‘Mawu mate ŋu aka aʋatso o.’ (Hebritɔwo 6:18) Nya lae nye be Satana ye da alakpa na Xawa be: “Miele kuku ge akpɔ o.”—1 Mose 3:4.\nBiabia lae nye be, Ne luʋɔ makumaku ƒe nufiafia nye alakpaa, ke nu kae dzɔna ɖe ame dzi ne eku?\nBIBLIA ÐO NYAA ŊU EME KƆ\nNuwɔwɔwo ŋutinya si le Mose Ƒe Agbalẽ Gbãtɔ me gblɔ be: “Yehowa Mawu tsɔ anyi mè ame, eye wògbɔ agbegbɔgbɔ ɖe eƒe ŋɔti me, eye ame la zu ame gbagbe.” Woɖe nya si nye “ame gbagbe” tso Hebrigbe me nya ne’phesh * me, eye ne woaɖe egɔme tẽe la, efia, “nu si gbɔna.”—1 Mose 2:7, etenuŋɔŋlɔ.\nEya ta Biblia na eme kɔ be womewɔ luʋɔ si mekuna o de amegbetɔwo me o. Ke boŋ amegbetɔ ɖe sia ɖe nye “ame gbagbe.” Esia ta ne ètsa le Biblia me ʋuu hã la, màkpɔ nyagbɔgblɔ “luʋɔ makumaku” le afi aɖeke o.\nEsi wònye be Biblia megblɔ be luʋɔ si mekuna o le amegbetɔwo me o ɖe, ke nu ka tae subɔsubɔha geɖewo fiaa nu be luʋɔ mekuna o? Ŋuɖoɖoa kplɔ mí yi blema Egipte ke.\nALAKPANUFIAFIAWO VA BƆ\nHelatɔwo ƒe ŋutinyaŋlɔla Herodotus si nɔ anyi le ƒe alafa atɔ̃lia Do Ŋgɔ Na Yesu (D.Y.) me gblɔ be Egiptetɔwoe nye “ame gbãtɔ siwo te tɔ ɖe edzi be luʋɔ mekuna o.” Blema Babilontɔwo hã xɔe se be luʋɔ mekuna o. Kaka Aleksanda Gãtɔ naxɔ Titina Ɣedzeƒe nutowo le 332 D.Y. la, Helatɔ siwo nye xexemenunyalawo na nufiafia sia kaka, eye eteƒe medidi o eɖo Hela Fiaɖuƒea katã me.\nMàkpɔ nyagbɔgblɔ “luʋɔ makumaku” le Biblia ƒe afi aɖeke o\nLe ƒe alafa gbãtɔ Kristotɔwo Ŋɔli (K.Ŋ.) me la, Yudatɔwo ƒe kɔmama xɔŋkɔ eve siwo nye Essenitɔwo kple Farisitɔwo susu be luʋɔ la nɔa agbe le ame ƒe ku megbe. Yudatɔwo Ƒe Numekugbalẽ aɖe gblɔ be: “Helatɔwo kple xexemenunyala Plato ƒe nufiafiawo koŋ gbɔe wòtso be Yudatɔwo va xɔ luʋɔ makumaku dzi se.” Nenema kee Yudatɔwo ƒe ŋutinyaŋlɔla Josephus si nɔ anyi le ƒe alafa gbãtɔ me gblɔ be nufiafiaa metso Ŋɔŋlɔ Kɔkɔeawo me o, ke boŋ enye “Helatɔwo ƒe dzixɔse.” Eya bu dzixɔse ma be enye gliwo kple nyakpakpawo.\nEsi Helatɔwo ƒe dzixɔsewo va le ta kekem la, ame siwo gblɔna be Kristotɔwoe yewonye hã va xɔ alakpanufiafia sia dzi se. Le ŋutinyaŋlɔla Jona Lendering ƒe nya nu la, “Plato ƒe susu si nye be míaƒe luʋɔ nɔ teƒe nyui aɖe tsã gake fifia wòva le xexe si me fukpekpe le me na wòle bɔbɔe be wotsɔ Plato ƒe nufiafiawo tsaka Kristotɔwo tɔ.” Ale wòdzɔe be alakpanufiafia si nye luʋɔ makumaku va ge ɖe “Kristotɔwo” ƒe sɔlemehawo me eye wòva nye woƒe dzixɔse vevitɔ.\n“NYATEƑE LA ANA ABLƆÐE MI”\nLe ƒe alafa gbãtɔ me la, apostolo Paulo gblɔ nuxlɔ̃amenya sia be: “Nya si tso gbɔgbɔ me la gblɔe kɔtɛ be, le ɣeyiɣi siwo ava va me la, ame aɖewo ade megbe tso xɔse la gbɔ, eye woalé to ɖe beblegbɔgbɔwo ƒe nyawo kple gbɔgbɔ vɔ̃wo ƒe nufiafiawo ŋu.” (1 Timoteo 4:1) Nya mawo nye nyateƒe egbea! Luʋɔ makumaku ƒe nufiafia nye “gbɔgbɔ vɔ̃wo ƒe nufiafiawo” dometɔ ɖeka. Metso Biblia me o eye edzɔ tso blema alakpasubɔsubɔwo kple xexemenunyalawo ƒe nufiafiawo me.\nDzidzɔe wònye na mí be Yesu gblɔ be: “Miadze si nyateƒe la, eye nyateƒe la ana ablɔɖe mi.” (Yohanes 8:32) Esi míeva nya Biblia me nyateƒea ta la, ena míevo tso nufiafia siwo medea bubu Mawu ŋu o kple nuwɔna siwo ame siwo le subɔsubɔha geɖe me dona ɖe ŋgɔ la me. Gawu la, nyateƒe si le Mawu ƒe Nyaa me na míevo tso kɔnuwo kple aʋatsodzixɔse siwo ku ɖe ku ŋu la si me.—Kpɔ aɖaka si nye “ Afi Kae Ame Kukuwo Le?”\nMía Wɔlaa meɖoe be amegbetɔwo nanɔ agbe ƒe 70 alo 80 le anyigba dzi eye emegbe woava nɔ agbe tegbee le teƒe bubu aɖe o. Tameɖoɖo si nɔ esi le gɔmedzedzea me na amegbetɔwoe nye be woanɔ agbe tegbee le anyigba dzi afi sia eye woaɖo to ye. Tameɖoɖo sia ɖe ale si Mawu lɔ̃ amegbetɔwoe la fia eye ava eme godoo. (Malaki 3:6) Psalmowo ŋlɔla aɖe ka ɖe esia dzi na mí esi gbɔgbɔ ʋãe wògblɔ be: “Ame dzɔdzɔewo anyi anyigba la dome, eye woanɔ edzi tegbee.”—Psalmo 37:29.\n^ mm. 9 Biblia gɔmeɖeɖe aɖewo abe King James Version kple Catholic Douay Version, ɖe nya ne’phesh gɔme be “luʋɔ gbagbe,” eye Biblia siwo li fifia dometɔ geɖe ɖe eme be “nu gbagbe,” The New English Bible ɖe eme be “ame gbagbe,” New International Version kple The Jerusalem Bible; alo Today’s English Version ɖe eme kpuie ko be “le agbe.”\nÐe Amegbetɔwo Ate Ŋu Anɔ Agbe Tegbeea?\nƑe ʋɛ aɖewoe nye si va yi la numekulawo gblɔ be yewoke ɖe tɔmegbe aɖewo ŋu. Wosusui be woli ƒe akpe geɖee nye esia, ɖewohĩ woawoe nye nu gbagbe siwo nɔ agbe wòdidi wu le anyigba dzi. Nu miemieawo nye ƒumegbe ƒomevi aɖe (Posidonia oceanica) si le Mediterranea ƒua me tso Spain va ɖo Cyprus.\nNe nu miemiewo ate ŋu anɔ agbe didi nenemaa, ke amegbetɔwo ya ɖe? Dzɔdzɔmeŋutinunyala siwo srɔ̃a nu tso tsitsi ŋu la ka ɖe edzi be amegbetɔwo ate ŋu anɔ gbe didi. Le kpɔɖeŋu me, wogblɔ be agbalẽ aɖe si ku ɖe nya sia ŋu la ƒo nu tsitotsito tso “nu yeye sia si ŋu dzɔdzɔmeŋutinunyalawo ke ɖo” la ŋu. Ne nu si ŋu dzɔdzɔmeŋutinunyalawo le kekem ɖo ana be amegbetɔwo naganɔ agbe didi o, mienya haɖe o.\nGake menye nu siwo ŋu dzɔdzɔmeŋutinunyalawo le kekem ɖo ye ana amegbetɔwo nanɔ agbe tegbee o. Biblia gblɔ tso mía Wɔla Yehowa Mawu ŋu be: “Gbɔwòe agbedzɔƒe le.” (Psalmo 36:9) Yesu do gbe ɖa na Mawu be: “Esiae nye agbe mavɔ la bena woanya wò, Mawu vavã ɖeka la, kple Yesu Kristo si nèdɔ ɖa la.” (Yohanes 17:3) Nyateƒeae nye be Yehowa Mawu, atsɔ agbe mavɔ aɖo eteƒe na mí ɖe agbagba siwo dzem míele be míanya eya kple Via Yesu Kristo ta.\nNumekula aɖewo susui be tɔmegbe siawo ƒomevi aɖewo le agbe ƒe akpe geɖee nye esia\nKpuie ko la, Biblia gblɔ be ame kukuwo le yɔdo me eye wole lalam be woafɔ yewo ɖe tsitre. (Yohanes 5:28, 29) Womele fu kpem alo le veve aɖeke sem o, elabe “kukuawo meganya naneke kura o.” (Nyagblɔla 9:5) Le Yesu ƒe nufiafiawo me la, etsɔ ku sɔ kple alɔ̃dɔdɔ ayi eme ʋĩi. (Yohanes 11:11-14) Eya ta mele be míavɔ̃ ame siwo dɔ alɔ̃ le ku me alo anɔ agbagba dzem be míanɔ nu nam wo be míaƒe nu nadze wo ŋu o. Womate ŋu akpe ɖe mía ŋu loo alo atu nu kpli mí o, elabe “dɔwɔwɔ alo ɖoɖowɔwɔ alo sidzedze alo nunya mele Tsiẽƒe” o. (Nyagblɔla 9:10) Ke hã Mawu ato tsitretsitsia dzi aɖe ku ɖa tegbee.—1 Korintotɔwo 15:26, 55; Nyaɖeɖefia 21:4.\nNu Si Ta Nàte Ŋu Aka Ðe Nya Si Biblia Gblɔ Dzi\nMíate ŋu aka ɖe Biblia la dzi bliboe be emenyawo nye nyateƒe. Nu ka tae? De ŋugble le nya siawo ŋu kpɔ:\nAgbalẽŋlɔla Wɔnuku La: Agbalẽ vovovo 66 ye le Biblia me eye ame 40 ye ŋlɔe le ɣeyiɣi ƒe didime si nye ƒe 1,600. Wodze eŋɔŋlɔ gɔme tso ƒe 1513 Do Ŋgɔ Na Yesu (D.Y.) va ɖo ƒe 98 Kristotɔwo Ŋɔli (K.Ŋ.) lɔƒo. Ke hã, emenyawo wɔ ɖeka eye wode nu wo nɔewo me nyuie. Esia fia be Mawu ŋusẽkatãtɔ la ŋutɔe nye Biblia la Ŋlɔla. Eya gbɔe nu siwo katã woŋlɔ la tso.\nŊutinyawo De Pɛpɛpɛ: Nudzɔdzɔ siwo ŋu Biblia ƒo nu tsoe la sɔ pɛpɛpɛ kple ŋutinya siwo dzi woɖo kpee la. Agbalẽ aɖe (A Lawyer Examines the Bible) gblɔ be: “Esi agbalẽ siwo ƒo nu tso lɔlɔ̃nyawo, nyakpakpawo kple aʋatsoɖaseɖiɖiwo ŋu gblɔ nudzɔdzɔwo abe teƒe didi aɖe kple ɣeyiɣi didi aɖee wodzɔ ene la, . . . Biblia ŋutinyawo ya yɔa ɣletiŋkekea kple teƒe si tututu nuawo dzɔ le wòsɔna ɖe edzi ta.”\nEde Pɛpɛpɛ Le Dzɔdzɔmeŋutinunya Me: Togbɔ be menye dzɔdzɔmeŋutinunyagbalẽe Biblia nye o hã, nu siwo wogblɔ le eme tso dzɔdzɔmeŋutinunya ŋu la, ƒo nu siwo wonya ɣemaɣi ta sãsãsã. Le kpɔɖeŋu me, do ŋgɔ kura hafi amewo nava nya nu tso dɔlékuiwo kple dɔxɔleameŋuwo ŋu la, Mose Ƒe Agbalẽ Etɔ̃lia ta 13 kple 14 lia ya ƒo nu tso dzadzɛnyenye kple dɔnɔwo ɖeɖe ɖe aga ŋu le se siwo wotsɔ na Israel-viwo me. Biblia gaƒo nu tso anyigba ŋu be ele nogoo le yame eye mele naneke dzi o. Nyitsɔ laa ko hafi dzɔdzɔmeŋutinunyalawo va se nyateƒenya sia gɔme.—Hiob 26:7; Yesaya 40:22.\nEsiawo nye kpɔɖeŋu ʋɛ aɖewo siwo ɖo kpe edzi be Mawu gbɔe Biblia tso; Biblia ŋutɔ gblɔ be: “Ŋɔŋlɔ blibo la tso Mawu ƒe gbɔgbɔ me, eye wònyo na nufiafia, na mokaka, na ɖɔɖɔɖo.”—2 Timoteo 3:16.\nMɔkpɔkpɔ Si Li Na Kukuawo—Aleke Nàwɔ Aka Ðe Edzi?\nBiblia na kpeɖodzi sẽŋu eve siwo tae míate ŋu aka ɖe tsitretsitsia dzi.\nÐe nu vɔ̃ aɖewo lolo wu ɖewoa?\nNyakpakpa 1: Luʋɔ Nye Nu Makumaku\nƉoe Ɖe Amewo Ɖoe Ɖe Amewo Nya Si Biblia Gblɔ Tso Agbe Kple Ku Ŋu\nƉoe Ɖe Amewo Ɖoe Ɖe Amewo GBETAKPƆXƆ Agbe Kple Ku—Nya Kae Biblia Gblɔ Tso Eŋu?


Fiaɖuƒea Ƒe Dzidzenuwo—Mawu Ƒe Dzɔdzɔenyenye Didi | Mawu Fiaɖuƒe\nMiame: Zi mamlɛtɔ si Brooklyn Betel ƒomea ɖu Kristmas, le ƒe 1926 me; Ðusime: Amewo dea dzesii be Yehowa Ðasefowo to vovo\nFiaɖuƒea Ƒe Dzidzenuwo—Mawu Ƒe Dzɔdzɔenyenye Didi\nGBE ɖeka esi nètso eme va yina la, èkɔ asi dzi na wò aƒelika hedo gbe nɛ. Ède dzesii be le ɣeyiɣi mawo me la, enɔa ŋku lém ɖe wò kple wò ƒomea ŋu. Elɔ̃ gbea eye wòwɔ asi na wò be nàva. Esi nèyi la, egblɔ be: “Medi be mabia nya aɖe wò. Nu kae na miawo ya mieto vovo alea?” Èbiae be: “Míeto vovo aleke?” Eɖo eŋu be: “Menye Yehowa Ðasefowoe mienye oa? Miele abe ame bubuwo ene o. Mieto vovo tso subɔsubɔha bubuawo gbɔ kura. Mieɖua ŋkekenyuiwo o, eye miekpɔa gome le dunyahehe kple aʋawɔwɔ me o. Mia dometɔ aɖeke menoa siga o. Eye edze abe miaƒe ƒomea nɔa agbe ɖe dzidzenu kɔkɔwo nu ene. Nu kae na miawo ya mieto vovo le nu geɖe me alea?”\nMí katã míenya be nya ma ƒe ŋuɖoɖo le bɔbɔe. Eya koe nye be: Esi míenye Mawu Fiaɖuƒea ƒe dziɖuɖua teviwo tae. Míaƒe Fia Yesu le asi trɔm le mía ŋu ɣesiaɣi. Ele kpekpem ɖe mía ŋu be míazɔ yeƒe afɔɖoƒewo ale be míato vovo le xexe vɔ̃ɖi sia me. Le akpa etɔ̃lia sia me la, míadzro ale si Mesia Fiaɖuƒea le Mawu ƒe amewo ŋu kɔm le gbɔgbɔ me hele kpekpem ɖe wo ŋu be woatrɔ asi le woƒe agbenɔnɔ kple hakplɔɖoɖowo ŋu be wòanye kafukafu na Yehowa la me.\nAsitɔtrɔ Le Hakplɔɖoɖowo Ŋu Hena ‘Ŋutifafa Mawu La’ Subɔsubɔ\nEsi Biblia gblɔ be Mawu menye nyamanyamawɔwɔ ƒe Mawu o la, megblɔ kpee be ɖoɖo ƒe Mawue wònye o, ke boŋ be ŋutifafa ƒe Mawue wònye. Nu ka ta? Alekee nya sia ƒe ŋuɖoɖoa ka Kristotɔwo egbea?


“Menɔ Nu Gbagbeawo Kpɔm”\nÐikeke mele eme o be Ezekiel anya kpɔ nyitsu kple dzata toaʋala siwo ƒe tawo nye amegbetɔ ƒe ta ƒe kpetata gãwo le fiasãwo kple gbedoxɔwo ƒe mɔnu kpɔ. Kpetata siawo tɔgbi bɔ ɖe blema Asiria kple Babilonia. Anɔ eme be kpetata siawo siwo dometɔ aɖewo kɔ abe afɔ 20 ene la kpɔkpɔ wɔ nuku na Ezekiel abe ame bubuwo ke ene. Ke hã aleke kee kpetata siawo dze nu siwo ŋu ŋusẽ le o, agbe mele wo me o, kpetata koe wonye.\nNYITSU TOAƲALA SI ƑE TA NYE AMEGBETƆ ƑE TA\nKpetata sia si nye nyitsu toaʋala si ƒe ta nye amegbetɔ ƒe ta la nye gli si le agbo si nu wotona gena ɖe blema Asiria du Khorsabad me la ƒe akpa aɖe. Wodae ɖe teƒe sia kple susu be wòaxe mɔ na gbɔgbɔ vɔ̃wo be woagage ɖe dua me o.\nTo vovo na kpetata siawo la, nu gbagbe ene siwo Ezekiel kpɔ le ŋutega me la nye “nu gbagbe” ŋutɔŋutɔwo. Vovototo gã kae nye esi le wo dome! Esi Ezekiel kpɔ wo la, wowɔ dɔ ɖe edzi ale gbegbe be wòyɔ “nu gbagbe” zi 11 sɔŋ le eƒe nyagblɔɖia ƒe gɔmedzedze. (Eze. 1:5-22) Nu gbagbe ene siwo zɔna ɖe du si Ezekiel kpɔ le ŋutegaa me, siwo le anyime vie na Mawu ƒe fiazikpuia la anya na wòkpɔe kɔtɛ be Yehowa kpɔ ŋusẽ ɖe nuwɔwɔwo katã dzi. Egbea hã ŋutega ma nana míekpɔa Yehowa ƒe gãnyenye kple ŋusẽ kpakple ale si eƒe dziɖulagãnyenye keke tae la dzea sii.—1 Kron. 29:11.\nTrɔ yi ta 4, memama 4


GBE BUBU Amerika Tokunɔgbe Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Colombia Tokunɔgbe Danish Dutch Eŋlisi Eʋegbe Ga German Greek Haitian Creole Hiligaynon Hungarian Igbo Italian Korean Lithuanian Malagasy Mizo Moore Myanmar Ossetian Persian Polish Portuguese Quechua (Bolivia) Romanian Russia Tokunɔgbe Samoan Sepedi Setswana Shona Silozi Slovak Slovenian Sranantongo Swahili Tsonga Turkish Ukrainian Urdu\n“Ame siawoe dzea Alẽvi la yome, afi ka kee wòɖayi o.”—NYAÐ. 14:4.\n1. Alekee Yesu ƒe nusrɔ̃la vavãwo se le wo ɖokuiwo me ku ɖe eyomedzedze ŋu?\nANƆ abe ƒe eve kple afã ene tso esime Yesu dze eƒe subɔsubɔdɔa gɔme la, enɔ “nu fiam le teƒe aɖe si amewo ƒo ƒu ɖo le Kapernaum.” Gbe ma gbe la, “eƒe nusrɔ̃lawo dometɔ geɖewo trɔ yi nu siwo le megbe la gbɔ, eye womegazɔna kplii o” le esi wose le woɖokui me be nya siwo wògblɔ la sesẽ akpa ta. Esi Yesu bia eƒe apostolo 12-awo be woawo hã woadzo hã la, Simon Petro ɖo eŋu be: “Aƒetɔ, ame ka gbɔe míadzo ayi? Agbe mavɔ nyawo le asiwò; eye míexɔe se, eye míeva nyae be wòe nye Mawu ƒe Kɔkɔetɔ la.” (Yoh. 6:48, 59, 60, 66-69) Yesu ƒe nusrɔ̃la vavãwo gbe be yewomadzudzɔ eyome dzedze o. Esi wotsɔ gbɔgbɔ kɔkɔea si ami na wo vɔ megbe la, woyi edzi bɔbɔ ɖe Yesu ƒe mɔfiafia te.—Dɔw. 16:7-10.\n2. (a) Ame kae nye “kluvi nyateƒetɔ kple aɖaŋudzela,” alo “aƒedzikpɔla nyateƒetɔ” la? (b) Alekee kluvi la ɖo ‘alẽvi la yome dzedze’ ƒe kpɔɖeŋu nyui ɖi?\n2 Nya kae míagblɔ tso Kristotɔ amesiamina siwo li le egbeŋkekeawo me ŋu? Esime Yesu nɔ nya gblɔm ɖi ku ɖe “[eƒe anyinɔɣi] kple nuɖoanyi sia ƒe nuwuɣi la ƒe dzesi” ŋu la, eyɔ eyomedzela siwo wotsɔ gbɔgbɔ si ami na la katã ƒe ƒuƒoƒo be “kluvi nyateƒetɔ kple aɖaŋudzela,” alo “aƒedzikpɔla nyateƒetɔ.” (Mat. 24:3, 45; Luka 12:42) Abe ƒuƒoƒo ene la, kluvi ƒe ha la ɖee fia le mɔ ɖedzesi aɖe nu be “[yewodzea] Alẽvi la yome, afi ka kee wòɖayi o.” (Mixlẽ Nyaɖeɖefia 14:4, 5.) Ƒuƒoƒo sia me tɔwo kpɔtɔ nye ame siwo ‘menya nyɔnu o’ le gbɔgbɔmegɔmesese nu to ale si wometsɔ “Babilon Gã la,” si nye alakpasubɔsubɔ ƒe xexemefiaɖuƒe la, ƒe dzixɔse kple kɔnuwo ƒo ɖi wo ɖokuiwo o me. (Nyaɖ. 17:5) Womekpɔ aʋatsonufiafia aɖeke ‘le woƒe nu me o’ eye wonye “mokaka manɔŋutɔwo” le Satana ƒe xexea me. (Yoh. 15:19) Le etsɔme la, amesiamina susɔe siwo kpɔtɔ le anyigba dzi la ‘adze’ alẽvi la “yome” ayi ɖe keke dziƒo ke.—Yoh. 13:36.\n3. Nu ka tae wòle vevie be míaka ɖe kluvi ƒe ha la dzi?\n3 Yesu tsɔ kluvi nyateƒetɔ kple aɖaŋudzela la “ɖo eƒe aƒemesubɔviwo,” siwo nye kluvi ƒe ha la me tɔ ɖekaɖekawo, nu be “wòana woƒe nuɖuɖu wo le ɣeyiɣi nyuitɔ dzi.” Etsɔ kluvi la ɖo “eƒe nuwo katã nu” hã. (Mat. 24:45-47) ‘Eƒe nu’ siawo dometɔ aɖewoe nye ‘alẽ bubuawo’ ƒe “ameha gã” si le dzidzim ɖe edzi. (Nyaɖ. 7:9; Yoh. 10:16) Ðe mele be amesiaminawo ƒe ha la kple ‘alẽ bubuawo’ siaa me tɔ ɖekaɖekawo naka ɖe kluvi si wotsɔ ɖo wo nu la dzi oa? Susu geɖewo li siwo ta wòle be míaka ɖe kluvi ƒe ha la dzi. Susu siawo dometɔ vevi evee nye: (1) Yehowa ka ɖe kluvi ƒe ha la dzi. (2) Yesu hã ka ɖe kluvi la dzi. Mina míadzro kpeɖodzi siwo li be Yehowa Mawu kple Yesu Kristo siaa ka ɖe kluvi nyateƒetɔ kple aɖaŋudzelaa dzi bliboe la me.\nYehowa Ka Ðe Kluvi La Dzi\n4. Nu ka tae míate ŋu aka ɖe gbɔgbɔmenuɖuɖu siwo kluvi nyateƒetɔ kple aɖaŋudzelaa nana la dzi?\n4 Wò ya bu nu si nana be kluvi nyateƒetɔ kple aɖaŋudzela la te ŋu naa gbɔgbɔmenuɖuɖu damiwo le ɣeyiɣi nyuitɔ dzi la ŋu kpɔ. Yehowa gblɔ be: “Mafia nu wò, eye mafia mɔ, si nato la wò.” Egblɔ kpee be: “Maɖo aɖaŋu na wò, eye nye ŋku anɔ ŋuwò.” (Ps. 32:8) Ɛ̃, Yehowa fiaa mɔ kluvi la. Eya ta míate ŋu aka ɖe Ŋɔŋlɔawo ŋuti gɔmesese, numeɖeɖe, kple mɔfiame siwo míexɔna tso kluvi la gbɔ la dzi bliboe.\n5. Nu kawoe ɖee fia be Mawu ƒe gbɔgbɔ le ŋusẽ dom kluvi ƒe ha la?\n5 Yehowa tsɔa eƒe gbɔgbɔ kɔkɔea hã yrana kluvi ƒe ha la. Togbɔ be wometea ŋu kpɔa Yehowa ƒe gbɔgbɔa o hã la, ale si wòwɔa dɔ ɖe eƒe amewo dzi la me tsonuwo ya dzena míekpɔna. Bu nu siwo gbegbe kluvi nyateƒetɔ kple aɖaŋudzela la te ŋu wɔ le ɖaseɖiɖi tso Yehowa Mawu, Via, kple Fiaɖuƒea ŋu le xexea me godoo la ŋu kpɔ. Yehowa subɔlawo le gbeƒã ɖem Fiaɖuƒegbedeasia le dukɔ kple ƒukpo siwo wu 230 la me dzonɔamemetɔe. Ðe esia menye kpeɖodzi si ŋu ɖikeke aɖeke mele o be Mawu ƒe gbɔgbɔ le ŋusẽ dom kluvi la oa? (Mixlẽ Dɔwɔwɔwo 1:8.) Le gbɔgbɔmenuɖuɖu nana Yehowa subɔla siwo le xexe bliboa katã me le ɣeyiɣi nyuitɔ dzi me la, ehiãna be kluvi ƒe ha la nawɔ nyametsotso veviwo. Le nyametsotso siawo wɔwɔ kple egbɔkpɔkpɔ be woatsɔ wo ade dɔwɔna me me la, kluvi la ɖea lɔlɔ̃, tufafa, kple gbɔgbɔa ƒe kutsetse ƒe akpa bubuwo fiana.—Gal. 5:22, 23.\n6, 7. Aleke gbegbee Yehowa ka ɖe kluvi nyateƒetɔ la dzi?\n6 Be nàte ŋu ase ale si gbegbe Yehowa ka ɖe kluvi nyateƒetɔ la dzi gɔme la, de ŋugble tso ŋugbe si wòdo na wo ŋu kpɔ. Apostolo Paulo ŋlɔ bena: “Kpẽ la aɖi, eye woafɔ ame kukuwo ɖe tsitre magblẽmagblẽe, eye woatrɔ míaƒe nɔnɔme. Elabena ele be nu sia, si gblẽna la, nado magblẽmagblẽ, eye ele be nu sia, si kuna la, nado makumakunyenye.” (1 Kor. 15:52, 53) Wofɔa Kristo yomedzela amesiamina siwo subɔ Mawu nuteƒewɔwɔtɔe heku le amegbetɔ ƒe ŋutilã si gblẽna me la ɖe tsitre wozua ame siwo de ŋgɔ wu gbɔgbɔmenuwɔwɔ bubu siwo anɔ agbe tegbee. Wona makumakunyenye—si nye agbe si nuwuwu manɔe na o, si womate ŋu atsrɔ̃ gbeɖe o la—wo. Gawu la, woxɔ magblẽmagblẽ, si nye ŋutilã si magblẽ gbeɖe o, eye edze ƒãa be anye ŋutilã si alé eɖokui ɖe te ɖaa. Nyaɖeɖefia 4:4 ɖɔ ame siawo siwo wofɔ ɖe tsitre la be wobɔbɔ nɔ fiazikpuiwo dzi eye sikafiakukuwo le wo ta. Fianyenye ƒe ŋutikɔkɔe le Kristotɔ amesiaminawo lalam. Gake yayra bubu geɖe gali woaxɔ.\n7 Nyaɖeɖefia 19:7, 8 gblɔ be: “Alẽvi la ƒe srɔ̃ɖeɖe la ɖo, eye srɔ̃a dzra eɖokui ɖo. Ɛ̃, woɖe mɔ nɛ be, woatsɔ aklala nyui dzadzɛ si le dzo dam la aɖo atsyɔ̃ nɛ, elabena aklala nyui la tsi tsitre ɖi na ame kɔkɔewo ƒe nuwɔna dzɔdzɔewo.” Yehowa tia Kristotɔ amesiaminawo be woava zu ye Vi la ƒe ŋugbetɔ. Magblẽmagblẽ, makumakunyenye, fianyenye, “Alẽvi la ƒe srɔ̃ɖeɖe”—nunana wɔnuku kawo gbegbee nye esi! Nunana siawo nye ale si gbegbe Mawu ka ɖe amesiaminawo, siwo “dzea Alẽvi la yome, afi ka kee wòɖayi o” dzi la ƒe kpeɖodzi.\nYesu Ka Ðe Kluvi La Dzi\n8. Alekee Yesu ɖee fia be yeka ɖe ye yomedzela amesiaminawo dzi?\n8 Kpeɖodzi kawoe li be Yesu ka ɖe eyomedzela amesiaminawo dzi bliboe? Le Yesu ƒe anyigbadzinɔnɔ ƒe zã mamlɛtɔ me la, edo ŋugbe aɖe na eƒe apostolo wɔnuteƒe 11-awo. Egblɔ na wo be: “Miawoe nye ame siwo nɔ ŋunye le nye tetekpɔwo me; eye mele nu blam kpli mi, abe ale si Fofonye hã bla nu kplim ene, hena fiaɖuƒe aɖe, bene miaɖu nu ano nu le nye kplɔ̃ ŋu le nye fiaɖuƒe la me, eye mianɔ fiazikpuiwo dzi adrɔ̃ ʋɔnu Israel to wuieveawo.” (Luka 22:28-30) Nubabla si Yesu wɔ kple apostolo 11-awo ɣemaɣi la va lɔ Kristotɔ amesiamina 144,000 la katã ɖe eme. (Luka 12:32; Nyaɖ. 5:9, 10; 14:1) Ðe Yesu abla nu kpli wo be woava kpɔ gome kpli ye le Fiaɖuƒe dziɖuɖua me ne meka ɖe wo dzi oa?\n9. Nu kawoe nye “[Kristo ƒe] nuwo katã” dometɔ aɖewo?\n9 Gakpe ɖe ŋu la, Yesu Kristo tsɔ kluvi nyateƒetɔ kple aɖaŋudzela la “[ɖo] eƒe nuwo katã nu”—si nye Fiaɖuƒea ƒe nu siwo katã le anyigba dzi. (Mat. 24:47) Eƒe nu siawo dometɔ aɖewoe nye Yehowa Ðasefowo ƒe xexea me katã ƒe dɔwɔƒe gãa, alɔdzedɔwɔƒe siwo le dukɔ vovovo me, Yehowa Ðasefowo ƒe Takpexɔwo kple Fiaɖuƒe Akpatawo. Fiaɖuƒegbeƒãɖeɖe kple nusrɔ̃lawɔwɔdɔa hã nye eƒe nuawo dometɔ aɖe. Ðe ame aɖe atsɔ ame si dzi meka ɖo o la aɖo eƒe nu xɔasiwo nu be wòakpɔ wo dzi ahanɔ wo ŋu dɔ wɔma?\n10. Nu kae ɖee fia be Yesu Kristo li kple eyomedzela amesiaminawo?\n10 Do ŋgɔ teti hafi Yesu si wofɔ ɖe tsitre nayi dziƒo la, eɖe eɖokui fia eƒe nusrɔ̃la wɔnuteƒeawo eye wòdo ŋugbe na wo be: “Kpɔ ɖa! Meli kpli mi ŋkekeawo katã va se ɖe nuɖoanyia ƒe nuwuɣi.” (Mat. 28:20) Ðe Yesu wɔ ɖe eƒe ŋugbedodo sia dzia? Le ƒe 15 siwo va yi me la, Yehowa Ðasefowo ƒe hamewo dzi ɖe edzi tso 70,000 va ɖo 100,000 kple edzivɔwo—si wu dzidziɖedzi 40 le alafa me. Ke nusrɔ̃la yeyewo ƒe xexlẽme ya ɖe? Nusrɔ̃la 4,500,000 kloe xɔ nyɔnyrɔ le ƒe 15 siwo va yi me—si fia be ame siwo wu 800 xɔa nyɔnyrɔ gbe sia gbe le mama dedie nu. Dzidziɖedzi wɔnuku siawo nye kpeɖodzi si me kɔ ƒãa be Kristo le mɔ fiam eyomedzela amesiaminawo le woƒe hamewo ƒe kpekpewo me, eye wòle kpekpem ɖe wo ŋu le nusrɔ̃lawɔwɔdɔa me.\nKluvi La Nye Nyateƒetɔ Kple Aɖaŋudzela\n11, 12. Alekee kluvi la ɖee fia be yenye nyateƒetɔ kple aɖaŋudzela?\n11 Esi wònye be Yehowa Mawu kple Yesu Kristo ka ɖe kluvi nyateƒetɔ kple aɖaŋudzela la dzi ɖe, ɖe mele be míawo hã míaka ɖe edzi oa? Le nyateƒe me la, kluvi la ɖee fia be yenye nyateƒetɔ alo nuteƒewɔla le dɔ siwo wode esi la wɔwɔ me. Le kpɔɖeŋu me, wole Gbetakpɔxɔ magazine tam ƒe 130 sɔŋ enye esia. Yehowa Ðasefowo ƒe kpekpewo kpakple takpekpe gãwo kple suewo yi edzi le mía tum ɖo le gbɔgbɔ me.\n12 Kluvi nyateƒetɔ la dze aɖaŋu hã le mɔ sia nu be mewɔa nu le eɖokui si o, medoa ŋgɔ na Yehowa alo hena ɖe megbe le Mawu ƒe mɔfiame si me kɔ le nya aɖe ŋu la dzi wɔwɔ me o. Le kpɔɖeŋu me, togbɔ be alakpasubɔsubɔhawo daa asi ɖe xexea ƒe ɖokuitɔdidi kple mawumavɔ̃mavɔ̃ ƒe agbenɔnɔ dzi gaglãa alo le aye me hã la, kluvi la ya naa nuxlɔ̃ame ku ɖe afɔku siwo le Satana ƒe nuɖoanyi vɔ̃ɖia me ŋu. Kluvi la tea ŋu naa nuxlɔ̃ame siwo me nunya le, siwo sɔna ɖe ɣeyiɣia dzi le esi Yehowa Mawu kple Yesu Kristo le eyram ta. Eya ta ele be míaka ɖe kluvi la dzi bliboe. Gake alekee míate ŋu aɖee afia be míeka ɖe kluvi nyateƒetɔ kple aɖaŋudzela la dzi?\n‘Yi Kple’ Amesiaminawo Esi Wodze Alẽvi La Yome\n13. Le Zaxariya ƒe nyagblɔɖia nu la, alekee míate ŋu aɖee afia be míaka ɖe kluvi nyateƒetɔ kple aɖaŋudzela la dzi?\n13 Zaxariya ƒe agbalẽa ƒo nu tso “ŋutsu ewo” siwo te ɖe “Yuda-ŋutsu ɖeka” ŋu hegblɔ be, “Míayi kpli mi” la ŋu. (Mixlẽ Zaxariya 8:23.) Esi wònye be wozã agbɔsɔsɔfianya “mi” na “Yuda-ŋutsu ɖeka” la ta la, efia be amewo ƒe ƒuƒoƒoe wònye. Le míaƒe ɣeyiɣia me la, ele tsitre ɖi na Kristotɔ siwo wotsɔ gbɔgbɔ si ami na la ƒe ame susɔeawo—siwo nye “Mawu ƒe Israel” la ƒe akpa aɖe. (Gal. 6:16) “Ŋutsu ewo [siwo tso] dukɔwo ƒe gbegbɔgblɔwo katã me” la le tsitre ɖi na alẽ bubuawo ƒe ameha gã la. Ale si ko Kristotɔ amesiaminawo dzea Yesu yome yia afi sia afi la, nenema kee ameha gã la hã ‘yina kple’ kluvi nyateƒetɔ kple aɖaŋudzela la, alo kplɔnɛ ɖo. Mele be wòakpe ŋu na ameha gã la me tɔwo gbeɖe be yewoaɖee afia be yewonye “dziƒoyɔyɔ gome kpɔlawo” ƒe zɔhɛwo o. (Heb. 3:1) Mekpea ŋu na Yesu gbeɖe be yeayɔ amesiaminawo be ye “nɔviwo” o.—Heb. 2:11.\n14. Aleke míate ŋu ana kpekpeɖeŋu Kristo nɔviwo nuteƒewɔwɔtɔe?\n14 Yesu Kristo bua kpekpeɖeŋu si amewo nana nɔviawo nuteƒewɔwɔtɔe la be enye kpekpeɖeŋunana ye. (Mixlẽ Mateo 25:40.) Ekema mɔ ka nue ame siwo si anyigbadzinɔnɔ ƒe mɔkpɔkpɔ le la kpena ɖe Kristo nɔvi siwo wotsɔ gbɔgbɔ si ami na la ŋu le? Wowɔa esia to gomekpɔkpɔ kpli wo le Fiaɖuƒegbeƒãɖeɖedɔa koŋ me. (Mat. 24:14; Yoh. 14:12) Esi amesiamina siwo le anyigba dzi ƒe xexlẽme dzi le ɖeɖem kpɔtɔ ƒe blananewoe nye esia la, alẽ bubuawo ya le dzidzim ɖe edzi. Ne ame siwo si anyigbadzinɔnɔ ƒe mɔkpɔkpɔ le la kpɔa gome le ɖaseɖiɖidɔa me, wɔa ɣeyiɣiawo katã ƒe gbeƒãɖeɖedɔa ne nɔnɔmeawo ɖe mɔ la, ekema wole kpekpeɖeŋu nam amesiaminaawo le woƒe dɔdeasi si nye nusrɔ̃lawɔwɔdɔa me. (Mat. 28:19, 20) Nu si hã dzi mele be míaŋe aɖaba aƒu o ye nye mɔnukpɔkpɔ siwo sua mía si be míana gakpekpeɖeŋu wo le mɔ vovovowo nu.\n15. Alekee wòle be Kristotɔ ɖekaɖekawo nawɔ nu ɖe gbɔgbɔmenuɖuɖu siwo kluvi la nana ɖe ɣeyiɣi dzi kple hakplɔɖoɖowo ŋuti nyametsotso siwo wòwɔna ŋu?\n15 Aleke mí Kristotɔ ɖekaɖekawo míebua gbɔgbɔmenuɖuɖu siwo kluvi nyateƒetɔ la nana mí ɖe ɣeyiɣi dzi to Biblia srɔ̃gbalẽwo kple Kristotɔwo ƒe kpekpewo dzi lae? Ðe míeɖua gbɔgbɔmenu siawo ŋudzedzekpɔkpɔtɔe helɔ̃na faa wɔna ɖe nu siwo míesrɔ̃ la dzia? Alekee míewɔa nu ɖe hakplɔɖoɖowo ŋuti nyametsotso siwo kluvi la wɔna ŋu? Wɔwɔ ɖe mɔfiameawo dzi faa toɖoɖotɔe ɖoa kpe edzi be míeɖea xɔse fiana ɖe Yehowa ƒe ɖoɖowo ŋu.—Yak. 3:17.\n16. Nu ka tae wòle be Kristotɔwo katã naɖo to Kristo nɔviwo?\n16 Yesu gblɔ be: “Nye alẽwo sea nye gbe, eye menya wo, eye wodzea yonyeme.” (Yoh. 10:27) Nya sia nye nyateƒe le Kristotɔ amesiaminawo gome. Ke ame siwo ‘yina kpli’ wo ya ɖe? Ele be ame siawo naɖo to Yesu. Ele be woaɖo to nɔviawo hã. Elabena woawo koŋ si mee wotsɔ beléle na Mawu ƒe amewo le gbɔgbɔ me ƒe agbanɔamedzia de. Nu kae toɖoɖo Kristo nɔviwo lɔ ɖe eme?\n17. Nu kae toɖoɖo kluvi ƒe ha la lɔ ɖe eme?\n17 Dziɖuha lae le kluvi nyateƒetɔ kple aɖaŋudzela la teƒe egbea, eye eyae xɔa ŋgɔ henaa mɔfiame le Fiaɖuƒegbeƒãɖeɖedɔa wɔwɔ me le anyigba bliboa dzi. Dziɖuha la me tɔwo nye amesiamina kpɔnuteƒe siwo tsi le gbɔgbɔ me. Woate ŋu agblɔ tso woamawo koŋ ŋu be wonye “ame siwo le ŋgɔ xɔm” le mía dome. (Heb. 13:7) Dzikpɔla amesiamina siawo le “geɖe [wɔm] le Aƒetɔ la ƒe dɔwɔwɔ la me” le beléle na Fiaɖuƒegbeƒãɖela miliɔn 7 kloe siwo le xexea me godoo le hame siwo wu 100,000 me la me vavã. (1 Kor. 15:58) Toɖoɖo kluvi la fia be míawɔ nu aduadu kple eƒe Dziɖuha la tso dzi blibo me.\nWoyraa Ame Siwo Ðoa To Kluvi La\n18, 19. (a) Aleke woyraa ame siwo ɖoa to kluvi nyateƒetɔ kple aɖaŋudzela lae? (b) Nu kae wòle be míaɖo kplikpaa be míawɔ?\n18 Tso esime woɖo kluvi nyateƒetɔ kple aɖaŋudzelaa la, eyi edzi le “dzɔdzɔenyenye mɔ nu [fiam] ame geɖewo.” (Dan. 12:3) Ame siawo dometɔ aɖewoe nye ame siwo si mɔkpɔkpɔ le be yewoatsi agbe ne wova tsrɔ̃ nuɖoanyi vɔ̃ɖi sia. Yayra ka gbegbee nye esi tenɔnɔ dzɔdzɔe ƒe amesinɔnɔ le Mawu ŋkume sia nye!\n19 Le etsɔ si gbɔna me, ne ‘du kɔkɔe, si nye Yerusalem Yeye la [si nye ame 144,000-awo] ɖi tso dziƒo tso Mawu gbɔ, eye wodzrae ɖo abe ŋugbetɔ aɖe si woɖo atsyɔ̃ na hena srɔ̃a ene’ la, yayra kawoe ame siwo ɖo to kluvi la ƒe gbe la axɔ? Biblia gblɔ be: “Mawu ŋutɔ anɔ anyi kpli wo. Eye wòatutu aɖatsi sia aɖatsi ɖa le woƒe ŋkume, eye ku maganɔ anyi o, eye konyifafa kple ɣlidodo kple vevesese hã maganɔ anyi o. Nu siwo nɔ anyi tsã la nu va yi.” (Nyaɖ. 21:2-4) Eya ta mina míaɖoe kplikpaa be míaɖo to Kristo kple nɔvia amesiamina siwo dzi wòka ɖo la.\nNu Kae Nèsrɔ̃?\n• Kpeɖodzi kawoe li be Yehowa ka ɖe kluvi nyateƒetɔ kple aɖaŋudzela la dzi?\n• Nu kae ɖee fia be Yesu Kristo ka ɖe kluvi ƒe ha la dzi bliboe?\n• Nu ka ta wòle be míaka ɖe aƒedzikpɔla nyateƒetɔ la dzi?\n• Mɔ kawo nue míeɖenɛ fiana le be míeka ɖe kluvi la dzi le?\nÈnya ame siwo Yehowa tia be woava zu ye Vi ƒe ŋugbetɔ le etsɔmea?\nYesu Kristo tsɔ kluvi nyateƒetɔ kple aɖaŋudzela la ɖo eƒe “nuwo” nu\nNe míekpɔa gome le ɖaseɖiɖidɔa me la, ke míele kpekpem ɖe ame siwo wotsɔ gbɔgbɔ si ami na la ŋu


‘Nyagblɔɖinya, si dzi wogaɖo kpee geɖe wu la, le mía si.’—PETRO II, 1:19.\n1, 2. Nyagblɔɖi kae nye gbãtɔ si woŋlɔ ɖi, eye biabia siwo wòfɔ ɖe te dometɔ ɖeka ɖe?\nYEHOWA ye gblɔ nyagblɔɖi gbãtɔ si woŋlɔ ɖi kpɔ. Esi Adam kple Xawa wɔ nuvɔ̃ megbe la, Mawu gblɔ na da la be: “Made adikã mia kple nyɔnu la dome, wò dzidzime kple nyɔnu la ƒe dzidzime dome, eya la agbã ta na wò, eye wò la, àɖu afɔkpodzi nɛ.” (Mose I, 3:1-7, 14, 15) Ƒe alafawo ava yi hafi wova se nyagblɔɖinya mawo gɔme nyuie.\n2 Mɔkpɔkpɔ vavã aɖe nɔ nyagblɔɖi gbãtɔ ma me na ameƒome siwo nye nuvɔ̃mewo. Emegbe Ŋɔŋlɔawo gblɔ be Satana Abosam ye nye “da xoxo la.” (Nyaɖeɖefia 12:9) Gake amekae ava nye Mawu ƒe Dzidzimevi si ŋugbe wòdo la?\nDzidzimevi la Didi\n3. Aleke Habel ɖee fia be yexɔ nyagblɔɖi gbãtɔa dzi se?\n3 Mawuvɔ̃la Habel mewɔ nu abe fofoa ene o, ke boŋ eya xɔ nyagblɔɖi gbãtɔa dzi se. Anɔ eme be Habel kpɔe dze sii be ahiã be woakɔ ʋu ɖi atsɔ aɖe nuvɔ̃ ɖae. Eyata xɔse ʋãe wòtsɔ lã sa vɔe wòdze Mawu ŋu. (Mose I, 4:2-4) Ke hã amesi Dzidzimevi si ŋugbe wodo nye menɔ nyanya o.\n4. Ŋugbe kae Mawu do na Abraham, eye nukae nya sia ɖe fia le Dzidzimevi si ŋugbe wodo ŋu?\n4 Anɔ ƒe 2,000 le Habel ƒe ŋkekea megbe la, Yehowa do ŋugbe sia si nye nyagblɔɖi na blemafofo Abraham be: “Mayra wò geɖe ŋutɔ, eye viwòwo asɔ gbɔ fũ abe dziƒoɣletiviwo . . . ene. . . . To wò dzidzimeviwo me woayra anyigba dzi dukɔwo katã le.” (Mose I, 22:17, 18) Nya mawo fia be Abraham dzie woato ana nyagblɔɖi gbãtɔa nava eme. Wofia be Abraham ƒe dzidzimea mee Dzidzimevi si dzi woato agblẽ Satana ƒe dɔwɔwɔwo me la ado tso. (Yohanes I, 3:8) Abraham “meke ɖi le Mawu ƒe ŋugbedodo la ŋuti le dzimaxɔse me hã o,” eye nenema ke enye Yehowa ƒe ɖasefo bubu siwo nɔ agbe do ŋgɔ na Kristotɔwo ƒe ɣeyiɣia, amesiwo ‘ƒe asi mesu ŋugbedodo la dzi o’ hã. (Romatɔwo 4:20, 21; Hebritɔwo 11:39) Ke boŋ woyi edzi xɔ Mawu ƒe nyagblɔɖinya la dzi se.\n5. Ameka dzie Mawu ƒe ŋugbedodo le Dzidzimevia ŋu va eme ɖo, eye nukata nèɖo eŋu nenema?\n5 Apostolo Paulo ɖe Mawu ƒe Dzidzimevi si ŋugbe wòdo fia esime wòŋlɔ bena: “Ke Abraham la wogblɔ ŋugbedodowo na eya kple eƒe ƒome; womegblɔ be: ‘Kple ƒomeawo’ abe ame geɖe ene o, ke abe ame ɖeka ene boŋ: ‘Kple wò ƒome,’ si nye Kristo.” (Galatiatɔwo 3:16) Menye Abraham ƒe viwo katã mee Dzidzimevi si dzi woato ayra dukɔwo la atso o. Wometo via Ismael ƒe dzidzimeviwo kple vi siwo Ketura dzi nɛ dzi yra ameƒomea o. Via Isak kple tɔgbuiayɔvi Yakob mee Dzidzimevi si ahe yayra vɛ la to va. (Mose I, 21:12; 25:23, 31-34; 27:18-29, 37; 28:14) Yakob ɖee fia be “dukɔwo” aɖo to Silo si tso Yuda-toa me, gake emegbe wona Dzidzimevi la va to Dawid ƒe ƒomea ɖeɖeko me. (Mose I, 49:10; Samuel II, 7:12-16) Ame ɖekae ƒe alafa gbãtɔ me Yudatɔwo kpɔ mɔ na be ava anye Mesia, alo Kristo la. (Yohanes 7:41, 42) Eye Mawu ƒe nyagblɔɖi ku ɖe Dzidzimevia ŋu va eme to Via, Yesu Kristo, dzi.\nMesia la Do!\n6. (a) Aleke wòle be míase kwasiɖa 70 ƒe nyagblɔɖia gɔmee? (b) Ɣekaɣie Yesu ‘tsi nuvɔ̃ nu,’ eye aleke wòwɔe?\n6 Nyagblɔɖila Daniel ŋlɔ Mesia ŋuti nyagblɔɖi vevi aɖe ɖi. Le Mediatɔ Dario ƒe ƒe gbãtɔ me la, ekpɔe be Yerusalem ƒe aƒedozuzu ƒe 70 la gogo eƒe nuwuwu. (Yeremya 29:10; Daniel 9:1-4) Esime Daniel nɔ gbe dom ɖa la, mawudɔla Gabriel va eye wòɖee fia be ‘woɖo kwasiɖa blaadre ɖi be woatsi nuvɔ̃ nu.’ Woatsrɔ̃ Mesia la le kwasiɖa 70 lia ƒe domedome. “Ƒewo ƒe kwasiɖa blaadre” la dze egɔme tso ƒe 455 D.M.Ŋ. me esime Persia Fia Artaxsasta I ‘de se be woagbugbɔ Yerusalem atso.’ (Daniel 9:20-27; Moffatt; Nexemya 2:1-8) Mesia la ado le kwasiɖa 7 kple kwasiɖa 62 megbe. Ƒe 483 siawo dze egɔme tso ƒe 455 D.M.Ŋ. va wu nu le ƒe 29 M.Ŋ. me, esime wona nyɔnyrɔ Yesu eye Mawu si ami nɛ wòzu Mesia, alo Kristo. (Luka 3:21, 22) Yesu ‘tsi nuvɔ̃ nu’ esi wòtsɔ eƒe agbe na tafee le ƒe 33 M.Ŋ. me. (Marko 10:45) Susu nyui siwo ta míaxɔ Mawu ƒe nyagblɔɖinya dzi ase kawo gbegbee nye si! *\n7. Zã Ŋɔŋlɔawo nàtsɔ aɖe alesi Yesu na Mesia ŋuti nyagblɔɖi va emee la me.\n7 Mawu ƒe nyagblɔɖinya dzixɔse na míete ŋu de dzesi amesi Mesia la nye. Kristotɔwo ƒe Hela Ŋɔŋlɔawo ŋlɔlawo tsɔ Mesia ŋuti nyagblɔɖi gbogbo siwo le Hebri Ŋɔŋlɔawo me dometɔ geɖe ku ɖe Yesu ŋu tẽ. Le kpɔɖeŋu me: Ðetugbi nɔaƒe aɖee dzi Yesu le Betlexem. (Yesaya 7:14; Mixa 5:1; Mateo 1:18-23; Luka 2:4-11) Woyɔe tso Egipte, eye wowu ɖeviwo le edzidzi megbe. (Yeremya 31:15; Hosea 11:1; Mateo 2:13-18) Yesu tsɔ míaƒe dɔlélewo. (Yesaya 53:4; Mateo 8:16, 17) Abe alesi wogblɔe ɖi ene la, edo tedzivi ge ɖe Yerusalem. (Zaxarya 9:9; Yohanes 12:12-15) Hakpala la ƒe nyawo va eme esi woklã Yesu ɖe ati ŋu megbe, esime asrafowo ma eƒe awuwo ɖe wo nɔewo dome eye wodzidze nu ɖe eƒe awu ʋlaya dzi. (Psalmo 22:19; Yohanes 19:23, 24) Alesi womeŋe Yesu ƒe ƒuwo o eye woƒo nu ɖee hã nye nyagblɔɖi si va eme. (Psalmo 34:21; Zaxarya 12:10; Yohanes 19:33-37) Nya siawo nye Mesia ŋuti nyagblɔɖi siwo Biblia-ŋlɔla siwo Mawu ƒe gbɔgbɔ ʋã wotsɔ ku ɖe Yesu ŋu la ƒe kpɔɖeŋu ʋɛ aɖewo ko. *\nDo Dzaa na Mesia Fia La!\n8. Amekae nye Amegã Ðeɖi la, eye aleke nyagblɔɖi si le Daniel 7:9-14 va emee?\n8 Le Babilon-fia Belsazar ƒe ƒe gbãtɔ me la, Yehowa na nyagblɔɖila Daniel ku drɔ̃e aɖe eye wòkpɔ ŋutega ɖedzesiwo. Gbã, nyagblɔɖila la kpɔ lã gã ene. Mawu ƒe dɔla gblɔ be wonye “fia ene,” si fia be wotsi tre ɖi na xexemefiaɖuƒewo. (Daniel 7:1-8, 17) Azɔ Daniel kpɔ Yehowa, “Amegã Ðeɖi la,” wòbɔbɔ nɔ fiazikpui dzi le ŋutikɔkɔe me. Edrɔ̃ fɔbuʋɔnu lãawo eye wòxɔ dziɖulanyenye le wo si hetsrɔ̃ lã enelia. Emegbe etsɔ dziɖuɖu si anɔ anyi ɖaa la na ‘ame aɖe si ɖi amegbetɔvi’ be wòaɖu ‘dukɔwo, anyigba dzi dukɔwo kple gbegbɔgblɔwo’ dzi. (Daniel 7:9-14) Nyagblɔɖi wɔdɔɖeamedzi kae nye si ku ɖe “amegbetɔvi,” Yesu Kristo, si woɖo fiae le dziƒo le ƒe 1914 me ŋu!—Mateo 16:13.\n9, 10. (a) Nukae legba la ƒe akpa vovovoawo fia? (b) Aleke nàɖe Daniel 2:44 me vava mee?\n9 Daniel nya be Mawu ‘ɖea fiawo le zi dzi, eye wòɖoa fiawo zi dzi.’ (Daniel 2:21) Esi nyagblɔɖila la xɔ Yehowa si nye ‘nya ɣaɣlawo Ðefiala’ la dzi se ta la, ete ŋu ɖe Babilon-fia Nebukadnezar ƒe drɔ̃e si ku ɖe legba gã aɖe ŋu la gɔme. Eƒe akpa vovovoawo fia asi xexemefiaɖuƒe siwo ƒe ɖewoe nye Babilon, Medo-Persia, Hela, kple Roma ƒe ŋusẽkpɔkpɔ kple woƒe anyidzedze. Azɔ hã Mawu to Daniel dzi gblɔ nusiwo adzɔ le xexeame va ɖo míaƒe ŋkekea me kple emegbe ɖi.—Daniel 2:24-30.\n10 Nyagblɔɖia gblɔ be: “Le fia mawo ŋɔli la dziƒo ƒe Mawu la aɖo fiaɖuƒe aɖe anyi, si matsrɔ̃ gbeɖegbeɖe o, eye eƒe fiaɖuƒe mayi ɖe dukɔ bubu aɖeke si me o; agbã fiaɖuƒe mawo katã, eye wòagblẽ wo, ke eya ŋutɔ anɔ anyi tegbee.” (Daniel 2:44) Esi ‘dukɔwo ƒe ɣeyiɣi ɖoɖia’ wu enu le ƒe 1914 me la, Mawu ɖo Dziƒofiaɖuƒea anyi wòle Kristo te. (Luka 21:24; Nyaɖeɖefia 12:1-5) Ɣemaɣie Mawu ƒe ŋusẽ na Mesia Fiaɖuƒea ƒe “kpe” la ge tso Mawu ƒe xexeame katã ƒe dziɖulanyenye ƒe “to” la dzi. Le Harmagedon me la, kpe ma alɔ legba la agbãe wòazu wɔ. Mesia Fiaɖuƒe si nye dziɖuɖu ƒe to si akpɔ ŋusẽ ɖe “anyigba blibo la dzi” la anɔ anyi tegbee.—Daniel 2:35, 45; Nyaɖeɖefia 16:14, 16. *\n11. Nukae Yesu ƒe nɔnɔmetɔtrɔa na wokpɔ do ŋgɔ, eye dɔ kae ŋutega ma wɔ ɖe Petro dzi?\n11 Fiaɖuƒedziɖuɖu lae nɔ susu me na Yesu wògblɔ na eƒe nusrɔ̃lawo be: “Ame aɖewo le amesiwo le tsitre ɖe afisia la dome, siwo mele ku ɖɔ ge akpɔ o, vaseɖe esime woakpɔ Amegbetɔvi la le eƒe fiaɖuƒe la me gbɔna.” (Mateo 16:28) Ŋkeke ade megbe la, Yesu kplɔ Petro, Yakobo, kple Yohanes yi to kɔkɔ aɖe dzi eye eƒe nɔnɔme trɔ le wo ŋkume. Esi alilikpo keklẽ aɖe ƒo xlã apostoloawo la, Mawu gblɔ be: “Amesia enye vinye, si nyemelɔ̃a nu egbɔ o, si dzea ŋunye; miɖo to eyama!” (Mateo 17:1-9; Marko 9:1-9) Kristo ƒe Fiaɖuƒe ŋutikɔkɔe kpɔkpɔ do ŋgɔ ka gbegbee nye si! Mewɔ nuku o be Petro he susu yi ŋutega keklẽ ma dzi hegblɔ be: ‘Nyagblɔɖi, si dzi wogaɖo kpee geɖe wu la, le mía si.’—Petro II, 1:16-19. *\n12. Nukata wònye fifia koŋue wòle be míaɖe Mawu ƒe nyagblɔɖinya la dzixɔse afia?\n12 Edze ƒã be menye Hebri Ŋɔŋlɔawo me nyagblɔɖi siwo ku ɖe Mesia la ŋu koe nye ‘nyagblɔɖinya’ la o, ke nya si Yesu gblɔ be yeava “kple ŋusẽ kple ŋutikɔkɔe geɖe” la hã le eme. (Mateo 24:30) Nɔnɔmetɔtrɔ la ɖo kpe nyagblɔɖinya si ku ɖe Kristo ƒe vava le ŋutikɔkɔe me le Fiaɖuƒeŋusẽ me dzi. Eteƒe madidi kura o eƒe ɖeɖefia le ŋutikɔkɔe me anye tsɔtsrɔ̃ na xɔsemanɔsitɔwo eye wòanye yayra na amesiwo ɖea xɔse fiana. (Tesalonikatɔwo II, 1:6-10) Biblia ƒe nyagblɔɖiwo me vava ɖee fia be ‘ŋkeke mamlɛawo’ mee míele. (Timoteo II, 3:1-5, 16, 17; Mateo 24:3-14) Mixael, Yesu Kristo si nye Yehowa ƒe Ametsrɔ̃la Gã la le klalo be yeahe nuɖoanyi vɔ̃ɖi sia ava nuwuwu le “xaxa gã” la me. (Mateo 24:21; Daniel 12:1) Eyata edze ƒã be fifiae wòle be míaɖee afia be míexɔ Mawu ƒe nyagblɔɖinya la dzi se.\nYi Edzi Nàxɔ Mawu ƒe Nyagblɔɖinya la Dzi Se\n13. Nukae ate ŋu akpe ɖe mía ŋu be lɔlɔ̃ si le mía si na Mawu nakpɔtɔ nɔ mía me eye wòado ŋusẽ eƒe nya dzixɔxɔse?\n13 Godoo la, dzi dzɔ mí esi míeva nya nu tso Mawu ƒe nyagblɔɖinya la me vava ŋu zi gbãtɔ. Gake ɖe míaƒe xɔse gbɔdzɔ eye míaƒe lɔlɔ̃ nu va fa emegbea? Negadzɔ gbeɖe be míanɔ abe Kristotɔ siwo nɔ Efeso, amesiwo ‘gblẽ woƒe gbã lɔlɔ̃ ɖi’ la ene o. (Nyaɖeɖefia 2:1-4) Eɖanye ɣeyiɣi didi kae míetsɔ subɔ Yehowae o, nusia tɔgbe ate ŋu adzɔ ɖe mía dzi ne ‘míeyi edzi di Mawu ƒe fiaɖuƒea kple eƒe dzɔdzɔenyenye gbãgbiagbã’ tsɔ dzra kesinɔnuwo ɖo ɖe dziƒo o. (Mateo 6:19-21, 31-33) Kutrikuku le Biblia sɔsrɔ̃ me, gomekpɔkpɔ le Kristotɔwo ƒe kpekpewo me edziedzi, kple Fiaɖuƒegbeƒãɖeɖedɔa wɔwɔ veviedodotɔe akpe ɖe mía ŋu be lɔlɔ̃ si le mía si na Yehowa, na Via, kple na Ŋɔŋlɔawo akpɔtɔ anɔ mía me. (Psalmo 119:105; Marko 13:10; Hebritɔwo 10:24, 25) Esia wɔwɔ hã ado ŋusẽ alesi míexɔ Mawu ƒe nya la dzi see.—Psalmo 106:12.\n14. Aleke woɖoa eteƒe na Kristotɔ amesiaminawo ɖe alesi woxɔ Yehowa ƒe nyagblɔɖinya la dzi se ta?\n14 Abe alesi Mawu ƒe nyagblɔɖinya va eme le blemae ene la, nenema ke míate ŋu axɔ nya si wògblɔ ɖi le etsɔme ŋu hã dzi asee. Le kpɔɖeŋu me, Kristo ƒe anyinɔnɔ le Fiaɖuƒeŋutikɔkɔe me va eme fifia, eye nyagblɔɖi me ŋugbedodo sia va eme na Kristotɔ amesiamina siwo wɔ nuteƒe vaseɖe ku me be: “Amesi ke ɖu dzi la, mana agbeti, si le Mawu ƒe Paradiso me la, ƒe kutsetsee, ne wòaɖu.” (Nyaɖeɖefia 2:7, 10; Tesalonikatɔwo I, 4:14-17) Yesu na mɔnukpɔkpɔ aʋadziɖula siawo ‘be woaɖu agbeti’ si le ‘Mawu ƒe dziƒo paradisoa’ me la ‘ƒe kutsetse.’ Ne wofɔ wo ɖe tsitre la, makumakugbenɔnɔ kple nɔnɔme magblẽmagblẽ si tso Yehowa, “fia mavɔmavɔtɔ, si nye Mawu magblẽmagblẽ, makpɔmakpɔ ɖeka hɔ̃” gbɔ la sua wo si to Yesu Kristo dzi. (Timoteo I, 1:17; Korintotɔwo I, 15:50-54; Timoteo II, 1:10) Teƒeɖoɖo gã ka gbegbee nye si woakpɔ ɖe woƒe lɔlɔ̃ na Mawu si nu metsina o kple eƒe nyagblɔɖinya dzixɔse si meʋuʋuna o ta!\n15. Amekawoe wotsɔ ɖo “anyigba yeye” la gɔme anyi, eye amekawoe nye woƒe zɔhɛwo?\n15 Esi wofɔ amesiamina wɔnuteƒe siwo ku la yi “Mawu ƒe Paradiso me” le dziƒo megbe teti la, woɖe gbɔgbɔ me Israel ƒe ame susɔe siwo le anyigba dzi la tso “Babilon gã” si nye alakpasubɔsubɔ ƒe xexemefiaɖuƒe la me. (Nyaɖeɖefia 14:8; Galatiatɔwo 6:16) Woawoe wotsɔ ɖo “anyigba yeye” la gɔme anyii. (Nyaɖeɖefia 21:1) Esia na “anyigba aɖe” dzɔ, eye wotui ɖo wòzu gbɔgbɔmeparadiso si le dzidzedze kpɔm le anyigba katã dzi egbea. (Yesaya 66:8) Eya mee gbɔgbɔ me Israel la ƒe zɔhɛ gbogbo aɖewo siwo si alẽwo ƒe nɔnɔme le la le gegem ɖo fifi laa, “le ŋkeke mlɔeawo me.”—Yesaya 2:2-4; Zaxarya 8:23; Yohanes 10:16; Nyaɖeɖefia 7:9.\nWogblɔ Ameƒomea ƒe Etsɔme Ði le Mawu ƒe Nyagblɔɖinya la Me\n16. Mɔkpɔkpɔ kae le amesiaminawo ƒe zɔhɛ wɔnuteƒewo si?\n16 Mɔkpɔkpɔ kae le amesiaminawo ƒe zɔhɛ wɔnuteƒewo si? Woawo hã xɔ Mawu ƒe nyagblɔɖinya la dzi se, eye woƒe mɔkpɔkpɔe nye be yewoayi ɖe anyigba dzi Paradiso la me. (Luka 23:39-43) Woano “agbetsitɔsisi” aɖe si léa agbe ɖe te la me tsi le afima eye woatsɔ ‘ati’ siwo wodo ɖe eto “ƒe aŋgbawo” ayɔ dɔ woe. (Nyaɖeɖefia 22:1, 2) Ne mɔkpɔkpɔ nyui sia le asiwò la, ke yi edzi nàɖee fia be lɔlɔ̃ deto le ye si na Yehowa eye be yexɔ eƒe nyagblɔɖinya la dzi se. Neva eme be nànɔ amesiwo ƒe dzidzɔ agba go le agbe mavɔ nɔnɔ le Paradisonyigba dzi la dome.\n17. Yayra kawoe amewo akpɔ le agbenɔnɔ me le anyigba dzi Paradisoa me?\n17 Amegbetɔ madeblibowo mate ŋu aɖɔ alesi agbenɔnɔ anɔ le anyigba dzi Paradiso si gbɔna me pɛpɛpɛ o, gake Mawu ƒe nyagblɔɖinya la na míenya yayra siwo le ameƒomea me tɔ toɖolawo lalam. Ne Mawu ƒe Fiaɖuƒea le dzi ɖum tsitretsiɖeŋula aɖeke manɔmee eye wole eƒe lɔlɔ̃nu wɔm le anyigba dzi abe alesi wowɔnɛ le dziƒo ene la, ame wɔadãwo—alo lãwo gɔ̃ hã—‘mawɔ vɔ̃ aɖeke loo alo ahe gbegblẽ vɛ o.’ (Yesaya 11:9; Mateo 6:9, 10) Ame fafawo anɔ anyigba la dzi, eye “dzi adzɔ wo ɖe ŋutifafa gbogbo la ŋuti.” (Psalmo 37:11) Dɔ magawu amehawo o, elabena “bli ado kpekpekpe le anyigba dzi kple towo tame.” (Psalmo 72:16) Magadzɔ be amewo nafa avi le nuxaxa ta o. Dɔléle nu ayi eye ku gɔ̃ hã maganɔ anyi o. (Yesaya 33:24; Nyaɖeɖefia 21:4) Àte ŋu akpɔe le susu me be—ɖɔktawo, atikewo, kɔdzi, alo tagbɔdɔdaƒewo, kple kunuwɔwɔwo maganɔ anyi o. Mɔkpɔkpɔ nyui ka gbegbee nye si!\n18. (a) Nuka ŋue wona kakaɖedzi Daniel le? (b) Nukae anye Daniel ƒe “gome”?\n18 Ameƒomea ƒe yɔdowo gɔ̃ hã atsi ƒuƒlu ne tsitretsitsi va xɔ ɖe ku teƒe. Mɔkpɔkpɔ sia nɔ ame dzɔdzɔe Hiob si. (Hiob 14:14, 15) Nenema ke enye nyagblɔɖila Daniel hã, elabena Yehowa ƒe dɔla na kakaɖedzi fakɔname siae be: “Ke wò la heyi, vaseɖe esime nuwuwu naɖo, gbɔ ɖe eme, eye nafɔ le ŋkekeawo ƒe nuwuwu naxɔ wò gome.” (Daniel 12:13) Daniel subɔ Mawu nuteƒewɔwɔtɔe vaseɖe eƒe agbenɔnɔ ƒe nuwuwu. Fifia ele gbɔgbɔm ɖe eme le ku me, gake ‘afɔ’ le “ame dzɔdzɔewo ƒe tsitretsitsi la me” le Kristo ƒe Ƒe Akpe Ðeka Dziɖuɖua me. (Luka 14:14) Nukae anye Daniel ƒe “gome”? Ne Xezekiel ƒe nyagblɔɖia va eme le Paradiso me la, afia be Yehowa ƒe amewo katã akpɔ nɔƒe, eye woama anyigba la gɔ̃ hã sɔsɔe le ɖoɖo nu. (Xezekiel 47:13–48:35) Eyata nɔƒe anɔ Daniel si le Paradisoa me, gake menye anyigba si wòakpɔ koe anye eƒe gome le afima o. Akpa si wòawɔ le Yehowa ƒe tameɖoɖo me vava me hã le eme.\n19. Nukae míawɔ hafi anɔ agbe le anyigba dzi Paradisoa me?\n19 Ke wò ŋutɔ kple wò gome ya ɖe? Ne èxɔ Mawu ƒe Nya, Biblia, dzi se la, anɔ eme godoo be adzro wò be nànɔ agbe le anyigba dzi Paradisoa me. Ðewohĩ ànɔ alesi nànɔ afima, ase vivi le eƒe yayra gbogboawo me, alé be na anyigba, eye nàtsɔ dzidzɔ ado dzaa na ame kuku siwo gbɔ agbe la kpɔm le susu me. Ne míebu eŋu kpɔ la, Paradisoe nye ameƒomea ƒe nɔƒe. Teƒe sia tɔgbe ye Mawu wɔ ame eve gbãtɔwo be woanɔ. (Mose I, 2:7-9) Eye edi be amegbetɔ toɖolawo nanɔ agbe tegbee le Paradiso me. Àwɔ nu wòasɔ ɖe Ŋɔŋlɔawo nu ale be nàte ŋu anɔ ame biliɔn gbogbo siwo ava nɔ agbe le Paradisonyigba la dzi mlɔeba domea? Àte ŋu anɔ afima ne èlɔ̃ Yehowa, mía Fofo si le dziƒo la vavã, eye ne Mawu ƒe nyagblɔɖinya la dzixɔse like le asiwò.\n^ mm. 6 Kpɔ Ðo To Daniel ƒe Nyagblɔɖi La! ƒe ta 11 kple “Seventy Weeks” (Kwasiɖa Blaadre) le Insight on the Scriptures, si Watchtower Bible and Tract Society of New York, Inc. ta me.\n^ mm. 7 Kpɔ “All Scripture Is Inspired of God and Beneficial,” si Watchtower Bible and Tract Society of New York, Inc. ta ƒe axa 343-4.\n^ mm. 10 Kpɔ Ðo To Daniel ƒe Nyagblɔɖi La! ƒe ta 4 kple 9.\n^ mm. 11 Kpɔ nyati si nye “Ðo To Mawu ƒe Nyagblɔɖinya La,” le April 1, 2000, ƒe Gbetakpɔxɔ me.\n• Nya kae nye gbãtɔ si wogblɔ ɖi kpɔ, eye amekae nye Dzidzimevi si ŋugbe wodo la?\n• Mesia ŋuti nyagblɔɖi siwo va eme ɖe Yesu dzi la dometɔ aɖewo ɖe?\n• Aleke Daniel 2:44, 45 ava emee?\n• Etsɔme kae Mawu ƒe nyagblɔɖinya la fia asii na ameƒomea me tɔ toɖolawo?\nÈle mɔ kpɔm be yeanɔ agbe le anyigba dzi Paradisoa mea?\nƉoe Ɖe Amewo Ɖoe Ɖe Amewo Xɔ Mawu Ƒe Nyagblɔɖinya La Dzi se!\nw00 5/15 axa 15-19


Romatɔwo 16 | Biblia Le Internet Dzi | Xexe Yeye Gɔmeɖeɖe\nPaulo kafu Foibe, si nye subɔla (1, 2)\nWodo gbe na Kristotɔ siwo le Roma (3-16)\nNuxɔxlɔ̃ le mamawo ŋu (17-20)\nGbedoname tso Paulo ƒe hadɔwɔlawo gbɔ (21-24)\nWoɖe nya ɣaɣla kɔkɔe la fia azɔ (25-27)\n16 Mele mía nɔvinyɔnu Foibe, si le subɔsubɔm le Kenkrea hamea me la, kafum na mi,+ 2 be miaxɔe le Aƒetɔ la me abe ale si dze ame kɔkɔewo ene, eye miana kpekpeɖeŋu ɖe sia ɖe si wòhiã lae,+ elabena eya ŋutɔ hã ʋli ame geɖewo ta, eʋli nye ŋutɔ hã tanye. 3 Mido gbe na Priskila* kple Akwila,+ nye hadɔwɔlawo le Kristo Yesu me nam, 4 ame siawo tsɔ woawo ŋutɔwo ƒe agbe* de afɔku me* ɖe tanye,*+ eye menye nye ɖeɖe koe le akpe dam na wo o, ke hame siwo katã le dukɔwo me la hãe. 5 Mido gbe na hame si le woƒe aƒe me la nam.+ Mido gbe na nye lɔlɔ̃tɔ Epeneto, si nye Kristo ƒe kutsetse gbãtɔawo dometɔ ɖeka le Asia la nam. 6 Mido gbe na Maria, si dze agbagba geɖe le mia ta la nam. 7 Mido gbe na Andronika kple Yunia, siwo nye ƒonyemetɔwo+ kple hati gamenɔlawo la nam, wonye ame siwo apostoloawo nya nyuie, eye wozu Kristotɔwo do ŋgɔ nam. 8 Mido gbe na Ampliato, nye lɔlɔ̃tɔ le Aƒetɔ la me nam. 9 Mido gbe na Urbano, míaƒe hadɔwɔla le Kristo me, kple nye lɔlɔ̃tɔ Stakis nam. 10 Mido gbe na Apeles, ame si ŋu wokpɔ ŋudzedze ɖo le Kristo me la nam. Mido gbe na Aristobulo ƒe aƒemetɔwo nam. 11 Mido gbe na nye ƒometɔ Herodion nam. Mido gbe na Narkiso ƒe aƒemetɔ siwo le Aƒetɔ la me la nam. 12 Mido gbe na Trifena kple Trifosa, nyɔnu siwo dzea agbagba geɖe le Aƒetɔ la me la nam. Mido gbe na míaƒe lɔlɔ̃tɔ Persis nam, elabena edze agbagba geɖe le Aƒetɔ la me. 13 Mido gbe na Rufo, ame tiatia le Aƒetɔ la me, kple dadaa, si nye nye hã danye la nam. 14 Mido gbe na Asinkrito, Flegon, Hermes, Patroba, Herma kple nɔvi siwo le wo gbɔ la nam. 15 Mido gbe na Filologo kple Yulia, Nerea kple nɔvianyɔnu, kple Olimpa kpakple ame kɔkɔe siwo katã le wo gbɔ la nam. 16 Mitsɔ nugbugbɔ kɔkɔe do gbe na mia nɔewo. Kristo la ƒe hameawo katã do gbe na mi. 17 Azɔ nɔviwo, mele nu xlɔ̃m mi be, miaƒe ŋku nanɔ ame siwo hea mamawo kple nuɖiaɖiawo vanɛ le nu siwo wofia mi ŋu la ŋuti, eye miƒo asa na wo.+ 18 Elabena ame siawo tɔgbi la, menye mía Aƒetɔ Kristo ƒe kluviwo wonye o, ke wonye kluviwo na woawo ŋutɔwo ƒe dzodzrowo* boŋ, eye wotsɔa aɖe ŋanɛ kple kesekukuɖɔɖɔname blea ame siwo mele vɔ̃ aɖeke susum o la ƒe dzi. 19 Amewo katã nya nu tso miaƒe toɖoɖo ŋu, eya ta dzi le dzɔyem le mia ta. Ke medi be miadze nunya le nu nyui wɔwɔ me, gake le nu vɔ̃ɖi wɔwɔ gome la, mianye ame maɖifɔwo.+ 20 Ke Mawu si naa ŋutifafa la agbã Satana+ ɖe miaƒe afɔwo te gudugudu kpuie. Mía Aƒetɔ Yesu ƒe amenuveve nanɔ kpli mi. 21 Nye hadɔwɔla Timoteo do gbe na mi, Lukio, Yason kple Sosipatro, siwo nye ƒonyemetɔwo, hã do gbe na mi.+ 22 Nye, Tertio, ame si ŋlɔ agbalẽ sia la, medo gbe na mi le Aƒetɔ la me. 23 Gayo,+ ame si gbɔ medze, ame si ƒe aƒe me hame blibo la kpena le la, do gbe na mi. Dua ƒe gadzikpɔla Erasto do gbe na mi, eye nɔvia Kuarto hã do gbe na mi. 24 * —— 25 Ke Mawu ate ŋu ana miali ke sesĩe le nya nyui si ƒe gbeƒã ɖem mele le Yesu Kristo ŋu la nu. Nya nyui sia ku ɖe nya ɣaɣla kɔkɔe+ si woɣla tso ɣeyiɣi mavɔmavɔwo me ke, si woɖe fia azɔ la ŋu. 26 Woɖe nya ɣaɣla sia fia azɔ, eye woto Nyagblɔɖigbalẽwo dzi na wòdze ƒãa le dukɔwo katã me, le ɖekawɔwɔ me kple Mawu mavɔmavɔtɔ la ƒe sedede la, ale be amewo naxɔe ase ahaɖo toe. 27 Mawu, si nye nunyala ɖeka hɔ̃ la,+ tɔ nanye kafukafu to Yesu Kristo dzi yi mavɔmavɔ me. Amen.\n^ Wogayɔnɛ be Priska.\n^ Egɔmeɖeɖe tẽe, “wotsɔ woƒe kɔwo ɖo anyi.”\n^ Alo, “ɖe nye luʋɔ ta.”\n^ Alo, “ƒodowo.”


Psalmowo 83 | Biblia Le Internet Dzi | Xexe Yeye Gɔmeɖeɖe\nGbedodoɖa le futɔwo ƒe hoho ɖe ame ŋu ta\n“Oo Mawu, mègazi kpi o” (1)\nFutɔwo le abe gbe ƒuƒu le ya nu ene (13)\nMawu ƒe ŋkɔe nye Yehowa (18)\nHadzidzi. Asaf ƒe ha.+ 83 Oo Mawu, mègazi kpi o;+Oo Ŋusẽkatãtɔ, mègazi ɖoɖoe loo alo anɔ anyi kpoo o. 2 Elabena kpɔ ɖa, wò futɔwo le nyanyram;+Ame siwo lé fu wò la le wo ɖokuiwo dom ɖe dzi.* 3 Wole tame vɔ̃ ɖom ɖe wò dukɔ la ŋu le aye me;Wole nugbe ɖom ɖe ame siwo gbɔ mèlɔ̃a nu le o* la ŋu. 4 Wole gbɔgblɔm be: “Miva míatsrɔ̃ wo ɖa keŋkeŋ, ne woaganye dukɔ azɔ o,+Ne woagaɖo ŋku Israel ƒe ŋkɔ dzi azɔ o.” 5 Wowɔ ɖeka ɖo nugbe;*Wobla ɖe ŋuwò,+ 6 Edom ƒe agbadɔwo kple Ismaeltɔwo, Moabtɔwo+ kple Hagritɔwo,+ 7 Gebal, Amon+ kple Amalek,Filistia+ hekpe ɖe Tiro+ nɔlawo ŋu. 8 Asiria+ hã wɔ ɖeka kpli wo;Wodoa alɔ* Lot viwo.+ (Sela) 9 Wɔ wo abe ale si nèwɔ Midiantɔwo ene,+Abe ale si nèwɔ Sisera kple Yabin le Kison-tɔʋu+ la nu ene. 10 Wotsrɔ̃ gbidii le En-Dor;+Wozu aɖu na anyigba. 11 Wɔ woƒe bubumewo abe Oreb kple Zeeb ene+Kple woƒe amegãwo* abe Zeba kple Zalmuna ene,+ 12 Elabena wogblɔ be: “Mina míaxɔ teƒe si Mawu le la wòazu mía tɔ.” 13 Oo nye Mawu, wɔ wo abe gbe ƒuƒu le ya nu ene,+Abe tsro si ya lɔ ɖe enu ene. 14 Ale si dzo bia avee,Kple ale si dzoƒaɖe fiãa towoe la,+ 15 Tsɔ wò ahom sesẽ ti wo yome nenema,+Eye nàtsɔ wò ya ʋuduʋudu ado ŋɔdzi na wo.+ 16 De ŋukpe mo na wo,Ne woadi wò ŋkɔ, Oo Yehowa. 17 Ŋu nekpe wo, eye ŋɔdzi hã nelé wo tegbee;Woƒe mo netsi dãa, eye wo nu neyi; 18 Na woadze sii be wò, ame si ŋkɔe nye Yehowa la,+Wò ɖeɖe koe nye Dziƒoʋĩtɔ ɖe anyigba blibo la dzi.+\n^ Alo, “Wò ketɔwo kɔ ta dzi.”\n^ Egɔmeɖeɖe tẽe, “ame siwo nèɣla.”\n^ Egɔmeɖeɖe tẽe, “Wode adaŋu kple dzi ɖeka.”\n^ Egɔmeɖeɖe tẽe, “Wozu alɔ na.”\n^ Alo, “kplɔlawo.”


Dzimaɖitsitsi Le Gakuxiwo Ta—Ale Si Nàɖu Edzi\nGBE BUBU Acholi Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Toba) Bengali Bulgarian Cakchiquel (Central) Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chokwe Chol Cibemba Cinyanja Croatian Czech Dangme Danish Dutch Efik Estonian Eŋlisi Eʋegbe Fijian Finnish Franse Ga Garifuna Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hmong (Ɣi) Hungarian Iban Igbo Iloko Indonesian Italian Japanese Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Marathi Maya Mazatec (Huautla) Mongolian Moore Myanmar Nahuatl (Huasteca) Ndebele (Zimbabwe) Ngabere Norwegian Nyaneka Nzema Oromo Ossetian Otetela Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Quichua (Imbabura) Romanian Runyankore Russian Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tamil Tatar Telugu Thai Tigrinya Tlapanec Tojolabal Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Urdu Vietnamese Waray-Waray Wayuunaiki Xhosa Yoruba Zande Zapotec (Isthmus) Zulu\nDzimaɖitsitsi Le Gakuxiwo Ta\nPaul, si nye srɔ̃ŋutsu kple vifofo si si vi eve le la gblɔ be: “Esi ga si woɖuna le míaƒe dukɔa me ƒe asixɔxɔ ɖiɖi eye nuwo ƒe asi yi dzi bobobo la, ewɔe be nuɖuɖu xɔ asi, eye esesẽ ŋutɔ hafi nàkpɔ nuɖuɖu aƒle. Míenɔa fli me gaƒoƒo geɖe, gake zi geɖe la, nuɖuɖu si dzram wole la vɔna hafi wòva ɖoa mía dzi. Amewo ɖi ku glãŋui le dɔwuame ta, eye ame aɖewo ku ƒenyi le mɔ dome. Gbe sia gbe nuhiahiãwo ƒe home dzi ɖe edzi miliɔn geɖe, eye emegbe la, wova ɖo biliɔn geɖe. Mlɔeba, asixɔxɔ aɖeke meganɔ dukɔa ƒe ga ŋu o. Esia wɔe be ga si medzra ɖo ɖe gadzraɖoƒe la dome gblẽ, viɖe aɖeke megale nugblẽfexeɖoɖo si mewɔ la ŋu o, eye nye dzudzɔxɔledɔmega hã fiã.”\nPaul kpɔe be ele be yeawɔ “nunya vavãtɔ” ŋu dɔ hafi yeƒe ƒomea nate ŋu atsi agbe. (Lododowo 3:21) Eɖe eme be: “Elektrikdɔwɔlae menye eye mewɔa dɔ le ɖokuinye si hafi, ke hã mewɔ dɔ ɖe sia ɖe si menya kpɔ ko, ne fetua mede esi wòle be woaxe nam o gɔ̃ hã. Ame aɖewo tsɔa nuɖuɖu alo aƒemenuzazãwo xea fe nam. Ne wotsɔ adzalẽti ene xe fe nam la, mezãa eve eye medzraa eve susɔea. Ɣeyiɣi aɖe megbe la, koklovi 40 va nɔ asinye. Esi wotsi la, medzra wo hegbugbɔ ƒle koklovi 300. Esi wotsi la, metsɔ koklo 50 ɖɔ li wɔ kotoku eve siwo dometɔ ɖe sia ɖe ƒe kpekpeme nye kilogram 50 le ame aɖe si. Nye kple nye ƒomea míeɖu wɔ ma ɣeyiɣi didi aɖe eye mena wɔa ɖe ƒome aɖewo hã.”\nPaul nyae hã be nu si me nunya vavãtɔ le, si wòle be ame nawɔe nye be wòaɖo ŋu ɖe Mawu ŋu. Ne míewɔ nu si Mawu bia tso mía si la, eya hã kpena ɖe mía ŋu. Yesu gblɔ tso míaƒe agbemenuhiahiã veviwo ŋu be: “Midzudzɔ dzimaɖitsitsi fũu akpa; elabena . . . mia Fofo nyae be nu siawo hiã mi.”—Luka 12:29-31.\nNublanuitɔe la, Mawu ƒe futɔ gãtɔ, Satana, tsɔ eƒe mɔ̃ ɖe xexea me nɔla akpa gãtɔ wotsia dzimaɖi ɖe nunɔamesiwo ŋu hesusuna be nu mawo alé yewoƒe agbe ɖe te. Amewo tsia dzimaɖi fũu akpa le woƒe nuhiahiãwo ta—nuawo ɖahiã wo ŋutɔŋutɔ loo alo ɖeko wobu be wohiã yewo o—eye wonɔa kutri kum henɔa dagbadagbam be yewoƒe asi nasu nu siwo mehiã wo hafi o la dzi. Ame geɖe tsɔa wo ɖokuiwo dea fe me hafi va nyanae be “ame si doa nu le ame si la zua kluvi na ame si si wòdo nua le.”—Lododowo 22:7.\nAme aɖewo wɔa nyametsotso siwo gblẽa nu le wo ŋu. Paul gblɔ be: “Nye aƒelika geɖewo gblẽ woƒe ƒomea kple wo xɔlɔ̃wo ɖi hezɔ mɔ yi duta be yewoaɖadi ‘kesinɔnu.’ Ame aɖewo zɔ mɔ evɔ mɔzɔgbalẽ si le se nu menɔ wo si o, eye womekpɔ dɔ aɖeke awɔ o. Wonɔa sisim le kpovitɔwo nu ɣesiaɣi, eye wotsia ablɔwo dzi dɔna. Womegbɔ dzi ɖi be Mawu nakpe ɖe wo ŋu o. Gake nye kple nye ƒomea ya míeɖoe be míawɔ dɔ aduadu ahakpɔ míaƒe gakuxiwo gbɔ le Mawu ƒe kpekpeɖeŋu me.”\nYESU ƑE AÐAŊUÐOÐO DZI WƆWƆ\nPaul yi edzi be: “Yesu gblɔ be: ‘Migatsi dzimaɖi gbeɖe le etsɔ si gbɔna ŋu o, elabena etsɔ si gbɔna la kple eya ŋutɔ ƒe dzimaɖitsitsiwoe. Ŋkeke ɖe sia ɖe ƒe kuxiwo sɔ gbɔ nɛ.’ Eya ta gbe si medona ɖa gbe sia gbe koe nye be Mawu ‘nena míaƒe abolo si asu mía nu egbe la mí’ ale be míatsi agbe. Eye ekpe ɖe mía ŋu hã, abe ale si Yesu gblɔe ene. Ele eme be menye nu si míekpɔ mɔ na ye sua mía si ɣesiaɣi o. Le kpɔɖeŋu me, gbe ɖeka, mekpɔ be wole nuɖuɖu dzram le teƒe aɖe eye nye hã meɖo flia, evɔ nyemenya nu si dzram wole o. Esi wòva ɖo dzinye la, mekpɔe be yogo dzram wole. Yogo medzɔa dzi nam o. Ke hã nuɖuɖue wònye, eya ta yogo ye míeno zã ma me. Meda akpe na Mawu be le ɣeyiɣi mawo katã me la, nye ƒomea memlɔ anyi dɔmeɣi kpɔ o.” *\nMawu do ŋugbe be, “Nyemaɖe asi le ŋuwò akpɔ o, eye nyemagblẽ wò ɖi hã akpɔ o.”—Hebritɔwo 13:5\n“Fifia míaƒe ganyawo ka ɖe eme. Ke hã nu si me míeto na míekpɔe be, nu vevi si akpe ɖe mía ŋu míaɖu dzimaɖitsitsi dzie nye ŋuɖoɖo ɖe Mawu ŋu. Zi ale si míeyi edzi le Yehowa * ƒe lɔlɔ̃nu wɔm ko la, akpe ɖe mía ŋu ɣesiaɣi. Míekpɔ nya si Psalmo 34:8 gblɔ be, ‘Miɖɔe kpɔ, eye miakpɔe be Yehowa nyo; dzidzɔtɔe nye ame si sinɛ tsona’ la ƒe nyateƒenyenye teƒe. Eya ta ne míega do go gakuxi sesẽwo ake la, míele klalo.\nMawu kpena ɖe nuteƒewɔlawo ŋu wokpɔa woƒe ‛abolo si asu na wo le ŋkekea meʼ\n“Fifia míese egɔme nyuie be menye dɔwɔɖui alo ga ye amegbetɔwo hiã hafi anɔ agbe o, ke boŋ nuɖuɖue. Míele mɔ kpɔm na ɣeyiɣi si me Mawu ƒe ŋugbedodo si nye be, ‘Agblemenukuwo ado agbogbo ɖe anyigba dzi’ la ava eme la vevie. Hafi ɣemaɣi naɖo la, ‘ne nuɖuɖu kple nudodo le mía si la, míana nu siawo nadze mía ŋu.’ Gakpe ɖe eŋu la, Biblia ƒe aɖaŋuɖoɖo sia doa ŋusẽ mí esi wògblɔ be: ‘Mina miaƒe agbenɔnɔ navo tso galɔlɔ̃ me, eye nu siwo le mia si fifia la nadze mia ŋu. Elabena egblɔ be: “Nyemaɖe asi le ŋuwò akpɔ o, eye nyemagblẽ wò ɖi hã akpɔ o.” Ale be dzi naɖo mía ƒo bliboe míagblɔ be: “Yehowa ye nye nye kpeɖeŋutɔ; nyemavɔ̃ o.”’” *\nEhiã be xɔse vavã nanɔ ame si hafi wòate ŋu ‘azɔ kple Mawu’ abe ale si Paul kple eƒe ƒomea wole ewɔm ene. (1 Mose 6:9) Míeɖale gakuxi sesẽwo me tom fifia alo woava mía dzi le etsɔme o, míate ŋu asrɔ̃ nu vevi aɖewo tso xɔse ƒe kpɔɖeŋu si Paul ɖo ɖi kple ale si wòɖe nunya vavãtɔ fia la me.\nKe ne ƒomekuxiwo na míele dzimaɖi tsim ya ɖe?\n^ mm. 9 Kpɔ Mateo 6:11, 34.\n^ mm. 10 Biblia na míenya be Mawu ƒe ŋkɔe nye Yehowa.\n^ mm. 11 Kpɔ Psalmo 72:16; 1 Timoteo 6:8; Hebritɔwo 13:5, 6.


WOWƆ ƒudziʋa geɖe le Mediterranea ƒe ɣedzeƒe gome. Dze gbagba nàtsɔ susu akpɔ aʋa siawo dometɔ ɖeka si wowɔ ƒe alafa atɔ̃ do ŋgɔ na Kristo ƒe anyigba dzi vava ɖa. Aʋawɔtɔdziʋu aɖe si tea ŋu trɔna bɔbɔe, si woyɔna le Eŋlisigbe me be trireme, le du ƒum to atsiaƒu dzi kple ŋusẽ katã. Tɔdziʋukula 170 siwo ɖo ɖe hatsotso etɔ̃ me, siwo bla lãgbalẽ ƒe suɖi ɖe meƒi nu la, le ekum kple alɔkame sesẽ hele atabluwo hem le ŋgɔ yim le gbɔgbɔm.\nAʋawɔtɔdziʋu sia si ƒua du kilomita 13 va se ɖe 17 le gaƒoƒo ɖeka me la to ƒutsotsoewo me lũ ɖe futɔwo ƒe tɔdziʋu aɖe dzi kple ŋusẽ. Tɔdziʋu si dzi wòlũ ɖo la le agbagba dzem be yeasi adzo. Esi wòɖo sesẽaƒe la, duƒuƒu zu dɔ nɛ, eye eƒe akpa ɖeka trɔ ɖo ɖe futɔawo gbɔ. Trireme aʋawɔtɔdziʋu la tsɔ eƒe nugbɔ biɖoe si ŋu wofa gadzẽ ɖo la ŋɔ futɔawo ƒe tɔdziʋua ƒe axadzi si metri fũu o la. Tɔdziʋua ƒe afi si ŋɔ la ƒe ŋeŋewo kple atsiaƒutsi si to ŋɔŋɔƒea le gegem ɖe ʋua me la ƒe gbeɖiɖi na be ŋɔdzi lé ʋua kulawo. Aʋawɔla ʋɛ aɖewo siwo bla akpa nyuie siwo le Trireme aʋawɔtɔdziʋu la me la to mɔ si le tɔdziʋua ƒe domedome la ɖadze tɔdziʋu si woŋɔ la me tɔwo dzi. Nyateƒee, blema tɔdziʋu aɖewo ɖi vɔvɔ̃ ŋutɔ!\nBiblia nusrɔ̃viwo tsɔa ɖe le nyagblɔɖi siwo ku ɖe “Kitim” kple “Kititɔwo ƒe ʋuwo” ŋu me ŋutɔ. (Mose IV, 24:24; Daniel 11:30; Yesaya 23:1) Afi ka koŋue Kitim nɔ? Nu kae míenya tso eƒe tɔdziʋuwo ŋu? Eye nu ka tae wòle be nàtsɔ ɖe le nya siawo ƒe ŋuɖoɖo me?\nYudatɔ blemaŋutinyaŋlɔla Josephus yɔ Kitim be “Chethimos” eye wòyɔe tɔ ɖe Kipro ƒukpoa ŋu. Kition (alo Citium) dugã si le Kipro ƒukpoa ƒe anyieheɣedzeƒe gome la hã ɖee fia be Kitim do ƒome kple Kipro. Kipro nɔ afi si blema asitsamɔwo do go le, eye wòkpɔa viɖe geɖe tso tɔdziʋudzeƒe si nɔ dua me si te ɖe ɣedzeƒe Mediterranea ŋu la me. Kipro ƒe ŋkɔxɔxɔ le dunyahehe me kple teƒe si wònɔ wɔe be edea dukɔ siwo le aʋa wɔm la dometɔ aɖe dzi kokoko. Eva zu du si nyea kpeɖeŋutɔ sesẽ aɖe loo alo mɔxeɖenu ɖefuname aɖe hã.\nKiprotɔwo Kple Atsiaƒu La\nNu siwo ŋu woke ɖo le tomenukuku siwo wowɔ le atsiaƒu gɔme kple yɔdowo me, kple blema nuŋlɔɖiwo, kpakple nu siwo wota ɖe anyinuwo dzi kpena ɖe mía ŋu míetea ŋu kpɔa ale si Kipro ʋuwo nɔna la le susu me. Kiprotɔ gbãtɔawo nye tɔdziʋukpala bibiwo. Avetsuwo kple ƒukɔme siwo trɔ zu tɔdziʋudzeƒewo nɔ woƒe ƒukpoa dzi. Menye tɔdziʋukpakpa ɖeɖe ko tae womua atiwo ɖo o, ke boŋ wotsɔa wo doa dzo tsɔ loloa akɔbli—si nye dzɔdzɔmenu si na Kipro xɔ ŋkɔ le blema xexea me.\nFoiniketɔ siwo tso kɔƒeduwo ɖe woƒe asitsamɔwo dzi la kpɔ ale si Kiprotɔwo kpɔa dzidzedze ŋutɔ le adzɔnuwo ɖoɖo ɖe duta me la dze sii. Kɔƒedu siawo dometɔ ɖekae nye Kition, si nɔ Kipro.—Yesaya 23:10-12.\nEdze ƒã be esime Tiro dze anyi la, dua me tɔwo si yi ɖatsi Kitim. Anɔ eme godoo be ale si Foiniketɔwo bi ɖe ƒudzidɔwɔwɔ me la wɔ akpa vevie aɖe le Kiprotɔwo ƒe ƒudziɖaŋu ƒe ŋgɔyiyi me. Afi si Kition nɔ nye teƒe deamedzi aɖe si nye takpɔnu na Foinike tɔdziʋuwo.\nWozã Le Dutasitsatsa Me\nAsitsatsa le blema Mediterranea nutoawo me le ɣeyiɣi mawo me menɔ bɔbɔe kura o. Wotsɔa tɔdziʋu kua adzɔnu xɔasiwo tso Kipro yia Kreta, Sardinia, Sicily, kple Aegean ƒukpowo siaa dzi. Woke ɖe kplu kple ze siwo tso Kipro ŋu le teƒe siawo, eye woke ɖe Mycenaetɔwo (Helatɔwo) ƒe anyinu nyui gbogboa aɖewo ŋuti le Kipro. Esi numekulawo do akɔbli siwo ŋu woke ɖo le Sardinia kpɔ la, woƒo nya ta be Kipro ye wotsɔ wo tsoe.\nLe ƒe 1982 me la, woke ɖe tɔdziʋu aɖe si gbã tso keke ƒe alafa 14 lia D.M.Ŋ. ƒe nuwuwu lɔƒo ke la ŋu le teƒe aɖe si te ɖe anyiehe Turkey ƒe ƒuta. Ƒu gɔme numekuku siwo wowɔ na woke ɖe nu xɔasi gbogbo aɖewo ŋu—siwo nye akɔbli siwo wobu be Kipro wotsɔ tsoe, atimitsi, Kanaantɔwo ƒe kpluwo, ʋuyi, atigblinyi ƒe tsyo, Kanaantɔwo ƒe atsyɔ̃ɖonu siwo wotsɔ sika kple klosalo wɔ, atsyɔ̃ɖonu siwo wowɔ ɖe adoŋgo ƒe nɔnɔme me kple nu bubuwo siwo tso Egipte. Esi numekula aɖewo lé ŋku ɖe anyinu siwo nɔ tɔdziʋua me ŋu la, wogblɔ be anye Kripro ye tɔdziʋua tso.\nNukutɔe la, le ɣeyiɣi si me wobui be eya mee tɔdziʋu sia gbã me la, Bileam ƒo nu tso Kitimtɔwo ƒe tɔdziʋuwo ŋu le eƒe “numegbe” me. (Mose IV, 24:15, 24) Edze ƒã be Kiprotɔwo ƒe tɔdziʋuwo va xɔ ŋkɔ ŋutɔ le Titina Ɣedzeƒe nutowo me. Aleke tɔdziʋu siawo nɔ?\nWoke ɖe tɔdziʋu kple aklo sue siwo wome kple anyi ŋu le yɔdowo me le blemadugã Amathus si nɔ Kipro la me. Esiawo na nyatakaka veviwo mí ku ɖe ale si Kiprotɔwo ƒe tɔdziʋuwo nɔna ŋu, eye wo dometɔ aɖewo le blemanudzraɖoƒewo fifia.\nKpɔɖeŋunumeme siawo ɖee fia kɔte be le gɔmedzedzea me la, wozãa tɔdziʋu mawo hena asitsatsa ke menye na aʋawɔwɔ o. Tɔdziʋukula 20 woe kua tɔdziʋu sue siawo. Wowɔ tɔdziʋu gã siwo keke hetri be woalɔ adzɔnuwo kple mɔzɔlawo ato Kipro ƒuta ayi teƒe siwo medidi fũu o. Pliny Tsitsitɔ gblɔ be, Kiprotɔwo wɔ tɔdziʋu sue aɖe si metri fũu o si wotsɔa atablu kuna eye etea ŋu tsɔa agba si ƒe kpekpeme ade tɔn 90.\nEye asitsatɔdziʋu gã siwo ƒe kekeme anɔ abe esi ŋu woke ɖo le Turkey ƒuta ene la hã nɔ anyi. Wo dometɔ aɖewo tea ŋu tsɔa agba siwo ƒe kpekpe ade tɔn 450 toa atsiaƒu dzi. Tɔdziʋukula 50 sɔŋ tea ŋu kua tɔdziʋu gãwo, ame 25 nɔa axa ɖe sia ɖe dzi, eye tɔdziʋua ƒe didime tea ŋu nyea meta 30 eye eƒe kɔkɔme nyea meta 10.\n“Kitim” Ƒe Aʋawɔtɔdziʋuwo Le Biblia Me Nyagblɔɖiwo Me\nYehowa ƒe gbɔgbɔ ye na wogblɔ nya sia ɖi be: “Ʋuwo atso Kitim, ava bɔbɔ Asur kple Eber ɖe anyi, eye woatsrɔ̃ eya hã.” (Mose IV, 24:2, 24) Ðe nyagblɔɖi sia va emea? Akpa kae Kipro tɔdziʋuwo wɔ le nyagblɔɖi sia ƒe emevava me? ‘Tɔdziʋu siwo tsoa Kitim ƒuta’ la menye asitsatɔdziʋu siwo toa Mediterranea Ƒua dzi o. Wonye aʋawɔtɔdziʋu siwo hea xaxa vaa amewo dzii.\nEsi tɔtrɔwo nɔ vavam le aʋawɔwɔ me ta la, wova trɔ asi le tɔdziʋuwo ŋu hewɔ esiwo ƒua du sesĩe eye ŋusẽ le wo ŋu wu la. Anɔ eme be Kipro ƒe aʋawɔtɔdziʋu gbãtɔawoe dze le nutata aɖe si ŋu woke ɖo le Amathus la me. Tɔdziʋu si le nutata la me didi hele tsralɛ eye eƒe megbe kɔ yi dzi hexa ɖe eme gobaa abe ale si Foiniketɔwo ƒe aʋawɔtɔdziʋuwo nɔna ene. Gakpo biɖoe aɖe kple akpoxɔnu siwo le nogoo le tɔdziʋua ƒe ŋgɔgbe kple megbe.\nƑe alafa enyilia D.M.Ŋ. mee wowɔ tɔdziʋu si tɔdziʋukulawo ƒe hatsotso eve kuna si woyɔna le Eŋlisigbe me be bireme la ƒe gbãtɔwo le Hela. Tɔdziʋu siawo didi meta 24 eye wokeke meta 3. Le gɔmedzedzea me la, wotsɔa tɔdziʋuawo kɔa aʋawɔlawoe, gake wowɔa aʋa la ŋutɔ le anyigba ƒuƒui dzi. Eteƒe medidi kura o, wova de dzesii be ne wotsɔ tɔdziʋukulawo ƒe hatsotso ɖeka kpee eye wotre ga biɖoe si ŋu wofa gadzɛ ɖo ɖe tɔdziʋua ƒe nugbɔ la anyo wu. Wova yɔ tɔdziʋu yeye siawo be trireme si nye esi ŋu míeƒo nu tsoe le nyati sia ƒe gɔmedzedze. Tɔdziʋu sia xɔ ŋkɔ le Salamis ƒe aʋa la me (ƒe 480 D.M.Ŋ.) esime Helatɔwo ɖu Persia ƒudziʋawɔlawo dzi.\nEmegbe la, esi Aleksanda Gãtɔ nɔ didim be yeakeke yeƒe dziɖuɖu ɖe enu la, eho kple eƒe Trireme aʋawɔtɔdziʋuwo ɖo ta ɣedzeƒe nutowo me. Wowɔ tɔdziʋu siawo hena aʋawɔwɔ, ke menye na mɔ legbee zɔzɔ to atsiaƒu gãwo dzi o, esi wònye be teƒe menɔ wo me woadzra nuɖuɖu sɔgbɔ ɖo o ta. Esia na wòhiãna be woatɔ ɖe Aegean ƒukpowo dzi hena nuhiahiãwo ƒeƒle kple ʋuawo dzadzraɖo. Aleksanda ƒe taɖodzinue nye be yeagblẽ Persiatɔwo ƒe aʋawɔtɔdziʋuwo katã dome. Gake hafi wòakpɔ dzidzedze la, gbã la, ele be wòaɖu Tiro ƒukpoa ƒe mɔ sesẽ la dzi. Kipro nye afi si wotɔna ɖo vie le mɔa dzi.\nKiprotɔwo wɔ ɖeka kple Aleksanda Gãtɔ esime wòɖe to ɖe Tiro (ƒe 332 D.M.Ŋ.), eye wonae aʋawɔtɔdziʋu 120. Kipro fia etɔ̃ ho kple aʋawɔtɔdziʋuwo yi ɖakpe ɖe Aleksanda ŋu. Wokpe ɖe eŋu wòɖe to ɖe Tiro ɣleti adre sɔŋ. Tiro mu, eye Biblia ƒe nyagblɔɖiwo va eme. (Xezekiel 26:3, 4; Zaxarya 9:3, 4) Aleksanda na ŋusẽ tɔxɛwo Kipro fiawo tsɔ ɖe eƒe ŋudzedzekpɔkpɔ fia ɖe wo ŋu.\nNyagblɔɖi Me Vava Ðedzesi Aɖe\nƑe alafa gbãtɔ me ŋutinyaŋlɔla Strabo gblɔ be, Aleksanda wɔ ɖoɖo be Kipro kple Foinike ƒe tɔdziʋuwo nava kpe ɖe ye ŋu yewoaɖawɔ aʋa kple Arabiatɔwo. Tɔdziʋu siawo mekpena fũu o, wote ŋu ɖea wo ŋuti nuwo hegakpea wo bɔbɔe, eya ta woɖo Thapsacus (Tiphsah) si nɔ Siria ƒe dziehe la le ŋkeke adre pɛ ko me. (Fiawo I, 5:4) Tso afi sia la, woate ŋu aɖiɖi ato tɔ dzi ayi Babilon.\nAleae Biblia me nyagblɔɖi aɖe si dze nya si me mekɔ tututu o la va eme nukutɔe le ƒe alafa ewo aɖewo le egbɔgblɔ megbee nye esi! Le ɖekawɔwɔ me kple nya siwo le Mose IV, 24:24 me la, Aleksanda Gãtɔ ho kple aʋawɔnu sesẽwo tso Makedonia heɖe zɔ megbemakpɔmakpɔtɔe yi ɣedzeƒe gome ɖaxɔ Asiriatɔwo ƒe anyigbawo, eye mlɔeba wòɖu Medo-Persia Fiaɖuƒe sesẽ la dzi.\nNyatakaka ʋɛ siwo su mía si ku ɖe “Kititɔwo ƒe ʋuwo” ŋu gɔ̃ hã fia asi Biblia me nyagblɔɖi wɔnuku aɖe ƒe emevava. Ŋutinya me kpeɖodzi siawo nana be kakaɖedzi si le mía si ku ɖe Biblia me nyagblɔɖiwo ŋu me sẽna ɖe edzi. Nyagblɔɖi siawo ƒe akpa gãtɔ ku ɖe míaƒe etsɔme ŋu, eya ta nunya anɔ eme be míabu wo nya veviwoe.\n[Anyigbatata si le axa 16, 17]\nHelatɔwo ƒe Trireme aʋawɔtɔdziʋu aɖe ƒe nɔnɔmetata\nBlema Foiniketɔwo ƒe bireme aʋawɔtɔdziʋu aɖe ƒe nɔnɔmetata\nZe aɖe si dzi wota Kiprotɔwo ƒe tɔdziʋu aɖe ɖo\nBlema tɔdziʋu si wotsɔ lɔa agbawoe


GBE BUBU Albanian Bicol Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Estonian Eŋlisi Eʋegbe Franse Ga German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Myanmar Norwegian Papiamento (Curaçao) Polish Portuguese Rarotongan Romanian Samoan Sepedi Setswana Shona Silozi Sinhala Slovak Slovenian Spanish Sranantongo Swahili Tagalog Thai Tsonga Turkish Ukrainian Vietnamese\nLE JANUARY 11, 2007 dzi la, Europa Amegbetɔ Ƒe Gomenɔamesiwo Ŋuti Ʋɔnudrɔ̃ƒe si le Strasbourg, France, tso afia aɖe si dzi ʋɔnudrɔ̃lawo katã da asi ɖo wòde Yehowa Ðasefo siwo le Russia dzi le nya si wotsɔ ɖe Russia Dukɔa ŋu me. Nyametsotsoa na subɔsubɔblɔɖe kple nyadɔdrɔ̃ ameŋkumemakpɔmakpɔtɔe ƒe gomenɔamesi su Yehowa Ðasefowo si. Mina míakpɔ nu si he ʋɔnudrɔ̃nya sia vɛ ɖa.\nYehowa Ðasefowo ƒe hame si le Chelyabinsk, Russia, la me tɔ akpa gãtɔwo nye tokunɔwo. Woƒe kpekpewɔƒea nye aɖaŋudɔsrɔ̃suku aɖe si wohaya. Le Kwasiɖagbe, April 16, 2000 la, nyɔnu si nye nutoa me Amegbetɔ Ƒe Gomenɔamesiwo Gbɔkpɔha ƒe zimenɔla alo Dzikpɔlagã, kple kpovitɔwo ƒe amegã eve, kpakple kpovitɔ aɖe si le awu gbɔlo me va gblẽ woƒe kpekpea me. Vevietɔ le Dzikpɔlagã la ƒe ameŋkumekpɔkpɔ ta la, wotso ƒuƒoƒoa nu aʋatsotɔe be womexɔ mɔɖeɖe tso setɔwo gbɔ hafi le woƒe kpekpeawo wɔm o. Le May 1, 2000 dzi la, wote fli ɖe agbalẽ si wowɔ ɖe teƒea zazã ŋu me.\nYehowa Ðasefowo tsɔ amenutsonya yi na Chelyabinsk dua ƒe amesamala, gake womekpɔ nyaa gbɔ na wo o. Russiatɔwo ƒe Dukplɔsea kple Takpekpe Ku Ðe Amegbetɔ Ƒe Gomenɔamesiwo Takpɔkpɔ Kple Ablɔɖe Veviwo Ŋu na subɔsubɔ kple habɔbɔwo ƒe ablɔɖe amewo. Eya ta wotsɔ nutsonyaa yi nutoa me ʋɔnudrɔ̃ƒe, eye emegbe wotsɔe yi dukɔa ƒe ʋɔnudrɔ̃ƒe. Do ŋgɔ la, le July 30, 1999 dzi la, ʋɔnudrɔ̃ƒe kɔkɔtɔ tso nya me le nyadɔdrɔ̃ bubu aɖe me be “le Russiatɔwo ƒe dzitsinya kple subɔsubɔhawo ƒe Ablɔɖesea nu la, nyagbe ‘mɔxexe aɖeke manɔmee’ fia be mehiã be woaxɔ mɔɖeɖe, alo abia gbe do ŋgɔ hafi awɔ subɔsubɔwɔnawo le teƒe siwo woɖo na [esiawo wɔwɔ o].” (Woa ŋutɔwoe de kpɔtɔtɔ si dzɔ kã la eme.) Togbɔ be ele alea hã, wote fli ɖe nutsotso si wotsɔ yi nutoa me ʋɔnudrɔ̃ƒea kple dukɔa ƒe ʋɔnudrɔ̃ƒea la me.\nLe December 17, 2001 dzi la, wotsɔ nyaa yi Europa Amegbetɔ Ƒe Gomenɔamesiwo Ŋuti Ʋɔnudrɔ̃ƒea. Wonɔ anyi ɖe nyaa dɔdrɔ̃ ŋu le September 9, 2004 dzi. Nya siwo le nyametsotso mamlɛtɔ si Ʋɔnudrɔ̃ƒea wɔ me ƒe akpa aɖewoe nye esi:\n“Ʋɔnudrɔ̃ƒea kpɔe be woxe mɔ ɖe ame siwo tsɔ nyaa vɛ la ƒe subɔsubɔblɔɖe ƒe gomenɔamesi nu le April 16, 2000 dzi, esime Dziɖuɖumegãwo tɔ te woƒe subɔsubɔ ƒe kpekpea do ŋgɔ na kpakpãɣi.”\n“Edze ƒã be se aɖeke meli si dzi wonɔ te ɖo hafi yi ɖatɔ te subɔsubɔwɔna si wɔm wonɔ le teƒe si wohaya le se nu hena esia wɔwɔ la o.”\n“[Ʋɔnudrɔ̃ƒea] de dzesii be Russiatɔwo ƒe Ʋɔnudrɔ̃ƒe Kɔkɔtɔ ƒe ʋɔnudrɔ̃se fia be mehiã be woaxɔ mɔɖeɖe, alo abia gbe dziɖuɖumegãwo do ŋgɔ hafi awɔ subɔsubɔ ƒe kpekpewo o.”\n“Eya ta woda le Sewɔtakpekpea ƒe Sewo me Nyati 9 lia [mawusubɔsubɔ ƒe ablɔɖe] dzi, le susu sia nu be Dzikpɔlagã la kple eƒe kpeɖeŋutɔwo yi ɖatɔ te ame siwo tsɔ nyaa vɛ la ƒe subɔsubɔ ƒe kpekpe le April 16, 2000 dzi.”\n‘Ʋɔnudrɔ̃ƒea kpɔe be nutoa me ʋɔnudrɔ̃ƒe kple dukɔa ƒe ʋɔnudrɔ̃ƒea mewɔ woƒe dɔ . . . si nye be woakpɔ egbɔ be wodrɔ̃ nya na ame siawo ameŋkumemakpɔtɔe le mɔ si da sɔ nu nyuie o. Woda le Sewɔtakpekpea ƒe Sewo me Nyati 6 lia [nyadɔdrɔ̃ ameŋkumemakpɔmakpɔtɔe ƒe gomenɔamesi] dzi.’\nYehowa Ðasefowo daa akpe na Mawu be wòna yewoɖu dzi le Europa Amegbetɔ Ƒe Gomenɔamesiwo Ŋuti Ʋɔnudrɔ̃ƒea. (Psalmo 98:1) Ŋusẽ ka gbegbee Ʋɔnudrɔ̃ƒea ƒe nyametsotsoa akpɔ ɖe amewo dzi? Joseph K. Grieboski, Subɔsubɔhawo Kple Hadomenyawo Ŋuti Numekuha ƒe amegã gblɔ be: “Esia ganye nyametsotso vevi si akpɔ ŋusẽ ɖe mawusubɔsubɔ ƒe ablɔɖe dzi le Europa katã, esi wònye be nyametsotsoa akpɔ ŋusẽ ɖe mawusubɔsubɔ ƒe gomenɔamesiwo dzi le dukɔ siwo katã le Europa Amegbetɔ Ƒe Gomenɔamesiwo Ŋuti Ʋɔnudrɔ̃ƒea te me ta.”\nƉoe Ɖe Amewo Ɖoe Ɖe Amewo Woɖu Dzi Le Europa Amegbetɔ Ƒe Gomenɔamesiwo Ŋuti Ʋɔnudrɔ̃ƒe La\nw07 5/15 axa 31\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA May 15, 2007


GBE BUBU Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Eŋlisi Eʋegbe German Hiligaynon Hungarian Igbo Italian Korean Lithuanian Malagasy Myanmar Polish Portuguese Rarotongan Romanian Sepedi Setswana Slovak Slovenian Sranantongo Swahili Tsonga Turkish Ukrainian\nNUÐUÐU kple nunono ŋu nya fɔ ɖe te zi gbɔ zi geɖe le Yesu ƒe subɔsubɔdɔa wɔɣi. Nukunu gbãtɔ si wòwɔ lae nye be etrɔ tsi wòzu wain, eye zi eve sɔŋ la, etsɔ abolo kple tɔmelã sue aɖewo ko nyi ame gbogbo aɖewo. (Mateo 16:7-10; Yohanes 2:3-11) Wonya Yesu nyuie be eɖua nu kple ame dahewo kple kesinɔtɔwo siaa. Edzɔ gɔ̃ hã be Yesu ƒe futɔwo tsɔ nya ɖe eŋu be enye nutsuɖula kple ahatsunola. (Mateo 11:18, 19) Gake le nyateƒe me la, Yesu menye nu siawo dometɔ aɖeke wɔla o. Ke hã, enya be nuɖuɖu kple nunono le vevie eye wòzã wo aɖaŋutɔe tsɔ fia nu tso gbɔgbɔmenu goglowo ŋu.—Luka 22:14-20; Yohanes 6:35-40.\nNuɖuɖu kple nunono kawoe bɔ le Yesu ƒe ŋkekeawo me? Aleke wotrɔa asi le nuɖuɖu ŋui? Eye agbagba ka gbegbee wodzena le asitɔtrɔ le eŋu me? Ŋuɖoɖokpɔkpɔ na biabia siawo akpe ɖe ŋuwò nàgase nudzɔdzɔ kple nyagbɔgblɔ aɖewo siwo dze le Nya Nyui Gbalẽawo me la gɔme nyuie wu.\n“Na Míaƒe Abolo Si Asu Mía Nu Egbe La Mí”\nEsi Yesu fia eyomedzelawo ale si woado gbe ɖae la, eɖee fia be esɔ be woabia agbemenuhiahiã veviwo Mawu, abe ‘abolo si asu na ŋkekea’ ene. (Mateo 6:11) Abolo nye nuɖuɖu vevi aɖe ale gbegbe be, le Hebrigbe kple Helagbe siaa me la, nya si wozãna na “woaɖu nu” lae nye “woaɖu abolo.” Nu siwo wotsɔ mea abolo, abe, lu, ƒo, kple nu bubuwo ene, nɔa ƒe alafa gbãtɔ me Yudatɔwo ƒe nuɖuɖu akpa gãtɔ me. Numekulawo ka nya ta be, ame ɖeka tea ŋu ɖua nu siawo ƒe agbɔsɔsɔ si ade kilogram 200 le ƒe ɖeka me, si nye ŋutilãnyinu si amea hiã le ƒe bliboa me la ƒe afã sɔŋ.\nWoate ŋu akpɔ abolo le asi me aƒle. Gake ƒome akpa gãtɔ mèa woawo ŋutɔwo ƒe abolo—si nye dɔ si bia agbagbadzedze geɖe. Agbalẽ aɖe (Bread, Wine, Walls and Scrolls) ɖe nu me be: “Esi wònye be abolowɔ mate ŋu anɔ anyi hena ɣeyiɣi didi o ta la, gbe sia gbee nyɔnuwo tua wɔa.” Ɣeyiɣi didi kae dɔ sia xɔna? Agbalẽa gblɔ be: “Wozãa abe gaƒoƒo ɖeka sɔŋ ene hafi tua lu kilogram ɖeka pɛ le té dzi kutrikukutɔe, eye wokpɔa luwɔ si medea kilogram ɖeka tutu o tsoa eme. Luwɔ kilogram afã ƒe abolo ye dea ame ɖeka ƒe nuɖuɖu nu le ŋkekea me; si fia be ne nyɔnu aƒedzikpɔla amè abolo na ƒome si me ame atɔ̃ alo ade le la, ele be wòatu lu hena gaƒoƒo etɔ̃ sɔŋ.”\nAzɔ bu Yesu dada Maria ŋu kpɔ. Tsɔ kpe ɖe aƒemedɔ bubu siwo wòwɔna ŋu la, enɔ nɛ be wòadi abolo si ade na srɔ̃a, viaŋutsuvi atɔ̃, kple vianyɔnu eve ya teti. (Mateo 13:55, 56) Ðikeke manɔ emee la, Maria kua kutri vevie le asitɔtrɔ le ‘abolo si asu na ŋkekea’ ŋu me, abe Yuda nyɔnu bubuawo ke ene.\n“Miva Ðu Ŋdinu”\nEsi wofɔ Yesu ɖe tsitre vɔ megbe la, eɖe eɖokui fia eƒe nusrɔ̃la aɖewo gbe ɖeka ŋdi. Nusrɔ̃la siawo nɔ tɔƒo zã bliboa katã, gake womelé lã aɖeke o. Yesu yɔ exɔlɔ̃ siawo siwo ŋu ɖeɖi te la hegblɔ na wo be: “Miva ɖu ŋdinu.” Eye wòna tɔmelã kple abolo si womè dzodzoe la wo woɖu. (Yohanes 21:9-13) Togbɔ be afi sia koe woƒo nu tso ŋdinuɖuɖu ŋu le le Nya Nyui Gbalẽawo me hã la, enye nu si bɔ ɣemaɣi be amewo ɖua ŋdinu, si nyea abolo, azi, kple gbotsetse alo amititsetse.\nKe ŋdɔnuɖuɖu ya ɖe? Nu kae dɔwɔlawo ɖuna? Agbalẽ aɖe gblɔ be: “Womeɖua nu kpekpe ŋdɔ me o; zi geɖe la, enyea abolo, lu alo bli, amititsetsewo, kple gbotsetsewo.” (Life in Biblical Israel) Anɔ eme be nu mawoe nusrɔ̃lawo yi ɖaƒle le Sixar dua me va, esime wokpɔ Yesu wònɔ dze ɖom kple Samaria nyɔnua le vudoa to. “Gaƒoƒo adelia lɔƒo,” alo ga wuieve lɔƒo, mee, eye nusrɔ̃lawo “dzo yi dua me yi nuɖuɖu ƒle ge.”—Yohanes 4:5-8.\nLe fiẽ me la, ƒomewo ɖua fiẽnu, si nye ŋkekea ƒe nuɖuɖu vevitɔ la ɖekae. Agbalẽ aɖe ƒo nu tso nu si woɖuna fiẽ me la ŋu be: “Ame akpa gãtɔ ɖua abolo alo noa dzogbɔ siwo wotsɔa ƒo kple nu bubu geɖewo wɔnae. Zi geɖe la, wozãa dze kple ami alo amititsetsewo le fiẽnua ɖaɖa me, eye ɣeaɖewoɣi la, woƒoa detsi viviwo; anyitsi kple atikutsetsemetsi viviwo hã kpena ɖe nuɖuɖua ŋu.” (Poverty and Charity in Roman Palestine, First Three Centuries C.E.) Notsi tsrolo, nyinotsi babla, amagbewo, kple atikutsetsewo hã nɔa nu siwo woɖuna le fiẽ me ɣeaɖewoɣi la dome. Amagbe vovovo abe 30 ene ye nɔ anyi ɣemaɣi, siwo dometɔ aɖewoe nye sabala, gbegãdzi (ayo), yevumaŋkanivi, karɔt; eye atikutsetse vovovo 25 kple edzivɔwo, siwo dometɔ aɖewoe nye (1) gbotsetse, (2) ayede, kple (3) yevuboɖa, ye nɔ nuto mawo me.\nÐe nàte ŋu akpɔ nu siawo dometɔ aɖewo le kplɔ̃ si Lazaro kple nɔvianyɔnu Marta kple Maria woɖo esime Yesu va srã wo kpɔ la dzi ɖaa le susu mea? Azɔ bu ale si xɔa me anɔ ʋeʋẽm lilili esime Maria tsɔ ‘nardomi akuakua’ si ɖe Yesu ƒe afɔwo ŋu la ŋu kpɔ—nuɖuɖu viviawo kple ami xɔasi ma siaa ƒe ʋeʋẽ xɔ xɔa me katã.—Yohanes 12:1-3.\n“Ne Èɖo Kplɔ̃”\nƔebubuɣi, esime Yesu nɔ nu ɖum le “Farisitɔwo ƒe kplɔlawo dometɔ aɖe ƒe aƒe me” la, efia nu vevi aɖe ame siwo nɔ afi ma. Egblɔ be: “Ne èɖo kplɔ̃ la, kpe ame dahewo, nuwɔametɔwo, atatututɔwo, ŋkuagbãtɔwo; eye àkpɔ dzidzɔ, elabena naneke mele wo si woatsɔ aɖo eteƒe na wò o. Elabena woaɖo eteƒe na wò le ame dzɔdzɔewo ƒe tsitretsitsi la me.” (Luka 14:1-14) Ne Farisitɔa wɔ ɖe Yesu ƒe aɖaŋuɖoɖoa dzi la, nuɖuɖu kawoe anya nɔ kplɔ̃ɖoƒea?\nAbolo tɔxɛwo, siwo wotsɔ wain, anyitsi, nyinotsi, kple nuɖuɖuvivinuwo mè eye wodo atsyã vovovowo na la nɔa kesinɔtɔwo ƒe kplɔ̃ɖoƒe. Bɔta kple nyinotsibabla hã nya nɔa kplɔ̃a dzi. Ðikeke mele eme o be amititsetsewo kple amitimi hã anɔ afi ma. Le agbalẽ si nye Food in Antiquity ƒe nya nu la, “ame sia ame ɖua amitimi kilogram 20 le ƒe ɖeka me, eye wozãa agbɔsɔsɔ bubu tsɔ wɔa amisisiwo kple akaɖimemiwo.”\nNe Farisitɔa te ɖe atsiaƒu ŋu la, anɔ eme godoo be eya kple eƒe amedzroawo aɖu tɔmelã si woɖe teti koe nye ema. Zi geɖe la, ame siwo mete ɖe atsiaƒu ŋu o la ɖua tɔmelã siwo wode dzee be woagagblẽ kaba o. Kplɔ̃ɖolaa anya na lã hã eƒe amedzroawo, si nye nu si mebɔ be woawɔ na hiãtɔwo o. Nu si bɔna le kplɔ̃ɖoƒewo zi geɖee nye koklozi siwo ŋu wotrɔ asi ɖo le mɔ vovovowo nu. (Luka 11:12) Wotsɔa gbe kple nuʋeʋẽ vovovowo, abe ahamɛ, sikɔni, kple tsyo ene ɖaa nu siawoe, si nana wogaléa aɖe nyuie ŋutɔ. (Mateo 13:31; 23:23; Luka 11:42) Anɔ eme be amedzroawo ɖu lutɔtɔe si ŋu wotrɔ asi le kple yevuziwo, anyitsi, kple nuɖuɖuvivinuwo emegbe tsɔ ɖe nu mee.\nÐewohĩ woatsɔ waintsetsewo—esiwo wogbe teti, ƒuƒua, alo eƒe aha—aɖo akɔ me na ame siwo yi azãɖuƒe. Woke ɖe wianfiãnu akpe geɖewo ŋu le Palestina, si ɖo kpe edzi be wain bɔ ɖe nuto ma me. Tomenukulawo ke ɖe kpetomenudzraɖoƒe 63 siwo me wain lita 100,000 lɔƒo sɔŋ ate ŋu anɔ la ŋu le Gibeon dua ƒe teƒe aɖe.\n‘Migatsi Dzimaɖi Gbeɖe O’\nNe èle Nya Nyui Gbalẽawo xlẽm la, lé ŋku ɖe zi gbɔ zi nenie Yesu ƒo nu tso nuɖuɖu alo nunono ŋu le eƒe kpɔɖeŋuwo me, kple ale si wòfia nyateƒenya vevi aɖewo esime wole nuɖuƒewo la ŋu nyuie. Le nyateƒe me la, Yesu kple eƒe nusrɔ̃lawo ɖu nu heno nu zi geɖe, vevietɔ ne wole wo xɔlɔ̃wo dome, gake menye nu mawoe nye nu vevitɔ na wo le agbe me o.\nYesu kpe ɖe nusrɔ̃lawo ŋu be nukpɔsusu nyuitɔ nanɔ wo si ku ɖe nuɖuɖu kple nunono ŋu esi wògblɔ be: “Migatsi dzimaɖi gbeɖe agblɔ be, ‘Nu kae míaɖu?’ alo ‘Nu kae míano?’ alo ‘Nu kae míado?’ o. Elabena nu siawo katã nye nu siwo yome dukɔwo nɔna vevie. Elabena mia Fofo si le dziƒo la nyae be miehiã nu siawo katã.” (Mateo 6:31, 32) Nusrɔ̃lawo wɔ ɖe nuxlɔ̃amenya sia dzi, eye Mawu kpɔ woƒe nuhiahiãwo gbɔ na wo. (2 Korintotɔwo 9:8) Enye nyateƒe be nu siwo nèɖuna la ate ŋu ato vovo tso esiwo ƒe alafa gbãtɔ me tɔwo ɖuna ɣemaɣi la gbɔ. Ke hã, àte ŋu aka ɖe edzi be Mawu akpɔ wò nuhiahiawo gbɔ ne ètsɔ eƒe lɔlɔ̃nu wɔwɔ ɖo nɔƒe gbãtɔ le agbe me.—Mateo 6:33, 34.


Ekpɔ Ŋusẽ Ðe Gbɔgbɔ Vɔ̃ Geɖewo Dzi | Yesu Ƒe Agbemeŋutinya\nGBE BUBU Afrikaans Albanian Alur Amharic Arabic Armenian Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Bicol Boulou Bulgarian Cambodian Catalan Cebuano Chichewa Chitonga Chitonga (Malawi) Chitumbuka Chuvash Cibemba Croatian Czech Dangme Danish Drehu Dutch Efik Estonian Eŋlisi Eʋegbe Fijian Finnish Fon Franse Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Indonesian Isoko Italian Japanese Javanese Jula Kabiye Kazakh Kazakh (Arabic) Kikamba Kikaonde Kikongo Kikuyu Kiluba Kinyarwanda Kipende Kirghiz Kiribati Kirundi Kisonge Kongo Korean Kwanyama Lingala Lomwe Luganda Luo Luvale Macedonian Macua Malagasy Malay Malayalam Maltese Mauritian Creole Maya Moore Myanmar Ndau Ndebele Ndebele (Zimbabwe) Nepali Nigerian Pidgin Norwegian Nyaneka Nyungwe Oromo Ossetian Otetela Pangasinan Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sena Sepedi Serbian Serbian (Roman) Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tajiki Tamil Tatar Telugu Thai Tigrinya Tok Pisin Tshiluba Tshwa Turkish Turkmen Tuvaluan Twi Tzotzil Ukrainian Umbundu Urdu Uruund Uzbek Uzbek (Roman) Vietnamese Wallisian Waray-Waray\nEkpɔ Ŋusẽ Ðe Gbɔgbɔ Vɔ̃ Geɖewo Dzi\nMATEO 8:28-34 MARKO 5:1-20 LUKA 8:26-39\nENYA GBƆGBƆ VƆ̃WO ÐO ÐE HAWO ME\nEsi nusrɔ̃lawo to nudzɔdzɔ dovoɖiname ma me vɔ heɖi go la, wokpɔ nu ɖivɔvɔ̃ aɖe teƒe. Ŋutsu eve siwo me gbɔgbɔ vɔ̃wo le siwo nɔ adã wɔm vevie la ƒu du tso ameɖibɔ si te ɖe afi ma ŋu la me gbɔna Yesu gbɔ! Nuŋlɔɖiawo he susu yi wo dometɔ ɖeka dzi wu, ɖewohĩ le esi eyae nɔ adã wɔm wu eye gbɔgbɔ vɔ̃wo kpɔ ŋusẽ ɖe edzi ɣeyiɣi didi wu ta.\nŊutsu sia si ƒe nu wɔ nublanui la nɔa yiyim amama. Zã kple keli la, enɔa “yɔdowo me kple towo dzi henɔa ɣli dom, eye wòtsɔa kpewo nɔa eɖokui sim.” (Marko 5:5) Ewɔa adã ale gbegbe be dzi menɔa amewo ƒo be woato mɔ ma o. Ame aɖewo dze agbagba be yewoablae, gake ɖeko wòtsoa kɔsɔkɔsɔawo heŋea kunyowu siwo wodea afɔ nɛ. Ame aɖeke mete ŋu kpe edzi o.\nEsi ŋutsua gogo Yesu eye wòdze klo ɖe eƒe afɔnu la, gbɔgbɔ vɔ̃ siwo kpɔ ŋusẽ ɖe edzi la na wòdo ɣli be: “Nya kae le nye kpli wò dome, Yesu, Mawu Dziƒoʋĩtɔ la ƒe Vi? Tà Mawu nam be màwɔ fum o.” Yesu ɖee fia be yekpɔ ŋusẽ ɖe gbɔgbɔ vɔ̃wo dzi esi wòblu ɖe gbɔgbɔa ta be: “Wò, gbɔgbɔ makɔmakɔ, do go le amea me.”—Marko 5:7, 8.\nLe nyateƒe me la, gbɔgbɔ vɔ̃ geɖewoe le ŋutsua me. Esi Yesu biae be, “Ŋkɔwò ɖe?” hã la, eɖo eŋu be: “Ŋkɔnyee nye Aʋakɔ, elabena míesɔ gbɔ.” (Marko 5:9) Ɣemaɣi la, asrafo akpe geɖe ye nɔa Romatɔwo ƒe aʋakɔ me; eya ta esia fia be gbɔgbɔ vɔ̃ geɖewoe nɔ fu wɔm ŋutsu sia henɔ dzidzɔ kpɔm ɖe fu si fiam wolee la ŋu. Woɖe kuku na Yesu be “meganya yewo ɖo ɖe aʋli la me o.” Edze ƒãa be wonya nu si ava dzɔ ɖe woawo ŋutɔwo kple woƒe ŋgɔnɔla Satana dzi.—Luka 8:31.\nHa gbogbo aɖewo siwo ade 2,000 la nɔ nu ɖum le afi si te ɖe afi ma ŋu. Le Sea nu la, hawo nye lã makɔmakɔ siwo mele be Yudatɔwo nanyi gɔ̃ hã o. Eya ta gbɔgbɔ vɔ̃awo gblɔ be: “Nya mí ɖo ɖe haawo me be míage ɖe wo me.” (Marko 5:12) Yesu gblɔ na wo be woayi haawo me, eye woge ɖe wo me. Enumake ha 2,000 la katã ƒu du kplikplikpli tso to la ƒe abu nu ge dze ƒu la me doo heno tsi ku.\nEsi ame siwo le haawo kplɔm la kpɔe la, woƒu du yi ɖagblɔe le dua me kple kɔƒewo me. Ale ameawo va be yewoakpɔ nu si dzɔ ɖa. Esi wova la, wokpɔe be ame si me gbɔgbɔ vɔ̃awo do go le la li nyuie eye eƒe mo kɔ. Edo awu azɔ hebɔbɔ nɔ anyi ɖe Yesu ƒe afɔnu!\nEsi ame siwo se nya sia alo kpɔ ŋutsua menya nu si agate ŋu ava dzɔ o ta la, vɔvɔ̃ ɖo wo. Eya ta woɖe kuku na Yesu be wòadzo le yewoƒe nutoa me. Esi Yesu nɔ tɔdziʋu ɖom be yeadzo la, ŋutsu si me gbɔgbɔ vɔ̃ nɔ tsã la ɖe kuku nɛ be wòana yeayi kplii. Gake Yesu gblɔ na ŋutsua be: “Yi aƒe me le ƒowòmetɔwo gbɔ, eye nàgblɔ nu siwo katã Yehowa wɔ na wò kple ale si wòkpɔ nublanui na wòe la na wo.”—Marko 5:19.\nZi geɖe la, Yesu gblɔna na ame siwo ŋu wòda gbe le la be womegagblɔe na ame aɖeke o, elabena medi be amewo nanɔ te ɖe nya siwo ŋu woɖe ami ɖo dzi aƒo nya ta o. Le go sia me la, ame si me gbɔgbɔ vɔ̃a nɔ tsã la ƒe anyinɔnɔ nye kpeɖodzi ŋutɔŋutɔ be ŋusẽ le Yesu si, eya ta ate ŋu aɖi ɖase na ame siwo gbɔ Yesu ŋutɔ mate ŋu aɖo o. Azɔ hã, ate ŋu ato eƒe ɖaseɖiɖi dzi aʋli Yesu ta ne amewo le nya manyomanyowo gblɔm tso haawo ƒe tsɔtsrɔ̃ ŋu. Eya ta ŋutsua dzo yi ɖanɔ gbeƒã ɖem tso nu si Yesu wɔ nɛ la ŋu le Dekapoli nutoa katã me.\nNu ka tae wohe susu yi ŋutsu siwo me gbɔgbɔ vɔ̃wo le la dometɔ ɖeka koŋ dzi?\nNu kae gbɔgbɔ vɔ̃wo nya tso nu si ava dzɔ ɖe wo dzi le etsɔme ŋu?\nSusu kawo tae Yesu gblɔ na ŋutsu si me gbɔgbɔ vɔ̃wo nɔ tsã la be wòagblɔ nu si yewɔ nɛ la na amewo?\nÐe Gbɔgbɔ Vɔ̃wo Li Ŋutɔŋutɔa?\nNu kawoe nye gbɔgbɔ vɔ̃wo? Afi kae wotso va?\nÐe Abosam Ate Ŋu Akpɔ Ŋuse Ðe Amegbetɔwo Dzia?\nAleke gbɔgbɔ vɔ̃wo kpɔa ŋusẽ ɖe amewo dzii, eye aleke nàwɔ aƒo asa na woƒe mɔtetrewo?\njy ta 45 axa 114-115


GBE BUBU Afrikaans Albanian Amharic Arabic Armenian Bislama Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Hebrew Hiligaynon Hungarian Igbo Iloko Indonesian Italian Japanese Kikaonde Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Maltese Myanmar Norwegian Oromo Pangasinan Polish Portuguese Quechua (Ayacucho) Quechua (Cuzco) Romanian Russian Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tetun Dili Thai Tigrinya Tok Pisin Tsonga Turkish Twi Ukrainian Vietnamese Waray-Waray Xhosa Yoruba Zulu\nÐe Biblia Sɔ Na Mí Egbea?—Ðokuidziɖuɖu\nBIBLIA ƑE MƆFIAME: “Bometsila dudua eƒe dɔmedzoe katã kɔna ɖi; ke nunyala fa enu emegbe.”—Lododowo 29:11.\n“Ðeko wòle abe ɖe wofɔm ɖe tsitre tso ku me ene!”\nVIÐEAWO: Ne wobe nàŋlɔ vi siwo gbegbe ɖokuidziɖuɖu ɖena ɖe agbalẽ me la, àhiã agbalẽ gbogbo aɖewo hafi ate ŋu aŋlɔ wo vɔ. Nɔnɔme sia kpɔa míaƒe lãmesẽ ta le mɔ aɖewo nu godoo. Biblia gblɔ be: “Dzi nyodɔme enye agbe le lã me.” Egagblɔ hã be: “Dzi kpɔdzidzɔ nana lãme hayana.” (Lododowo 14:30; 17:22) Gake numekukuwo ɖee fia be ame siwo doa dziku kabakaba kple ame siwo léa dziku ɖe dɔme la tea ŋu dzia woƒe lãmesẽkuxiwo ɖe edzi, vevietɔ dzidɔ kple ʋukamedɔwo. Nyateƒee, vi siwo ɖokuidziɖuɖu ɖena la sɔ gbɔ sãsãsã wu lãmesẽmenɔnɔ ko.\nCassius, si xɔ ƒe 30 kple edzivɔ fifia la, gblɔ be: “Melɔ̃a dzrewɔwɔ ŋutɔ eye medoa dziku vevie. Ɣeaɖewoɣi la, medaa kɔ gɔ̃ hã. Eye mesena le ɖokuinye me be bubu boo mele ŋunye o. Gake nɔnɔme siawo katã trɔ esi meva te Biblia ƒe mɔfiamewo tsɔtsɔ wɔ dɔe. Mesrɔ̃ ɖokuidziɖuɖu, ɖokuibɔbɔ kple tsɔtsɔke. Ne menye nenemae o la, anye ne mele gaxɔ me ɖaa. Le nyateƒe me la, ɖeko wòle abe ɖe wofɔm ɖe tsitre tso ku me ene!”\nCassius, srɔ̃ ɖokuidziɖuɖu kple tsɔtsɔke\nƉoe Ɖe Amewo Ɖoe Ɖe Amewo Ðe Biblia Sɔ Na Mí Egbea?—Ðokuidziɖuɖu\nŊKULÉLE ÐE XEXEA ME ŊU Susuhehe Yi Lãmesẽnyawo Dzi\nNU SI AKPE ÐE ƑOMEWO ŊU Ne Viwò Bia Nya Wò Tso Ku Ŋu\nNU SI BIBLIA GBLƆ Mesia La\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo NYƆ! Ðe Biblia Sɔ Na Mí Egbea?\nƉoe Ɖe Amewo Ɖoe Ɖe Amewo NYƆ! Ðe Biblia Sɔ Na Mí Egbea?\nNYƆ! Ðe Biblia Sɔ Na Mí Egbea?